title: Latvia olympialaisissa

text: Latvia osallistui olympialaisiin ensimmäisen kerran Chamonix'n 1924 talviolympialaisissa. Vuosina 1952–1988 latvialaisurheilijat edustivat Neuvostoliittoa. Latvia palasi itsenäisenä valtiona olympialaisiin Albertvillen 1992 talvikisoissa.


title: Alkeisyhdistys

text: Alkeisyhdistys (engl. "Primary", tunnettu aikaisemmin nimellä "Primary Association", josta suomenkielinen nimi on käännös) on Myöhempien aikojen pyhien Jeesuksen Kristuksen kirkossa lapsia varten toimiva kirkon virallinen apujärjestö. Kyseessä on alle 12-vuotiaille lapsille tarkoitettu pyhäkoulu.


title: Alkeisyhdistys

text: Alkeisyhdistyksen virallisena tarkoituksena on auttaa perheitä ja vanhempia heidän lastensa uskonnollisessa kasvatuksessa. Lapsia opetetaan yhdistyksen näkemyksen mukaan elämään Jeesuksen Kristuksen evankeliumin ja esimerkin mukaisesti. Alkeisyhdistyksen viralliset päämäärät ovat:


title: Alkeisyhdistys

text: Alkeisyhdistyksen tunnuslause on: "Kaikki sinun lapsesi tulevat olemaan Herran opettamia, ja suuri on sinun lastesi rauha." (Jesajan kirja 54:13)


title: Alkeisyhdistys

text: Alkeisyhdistyksen toiminta kestää noin kaksi tuntia sunnuntaisin; luokat pidetään aikuisten ja nuorten pyhäkoululuokkien aikana sekä pappeuskokouksen, Apuyhdistyksen ja nuorten naisten luokkien aikana. Jos seurakunnan sakramenttikokous, johon myös lapset osallistuvat, on ensimmäisenä sunnuntaikokouksista, on Alkeisyhdistys toisen ja kolmannen tunnin aikana.


title: Alkeisyhdistys

text: Ensimmäisen kirkon alkeisyhdistyksen organisoi Aurelia Spencer Rogers Farmingtonissa Utahissa vuonna 1878. Se otettiin käyttöön koko kirkon alueella jo 1880 Louie B. Feltin aloitteesta. Hän palveli Alkeisyhdistyksen johtajana vuoteen 1925. Roger oli huolissaan siitä, että myöhempien aikojen pyhien lapset joutuivat viettämään suuren osan ajastaan yksin, koska heidän vanhempansa olivat usein kiinni maatilojen töissä tai kotoisissa askareissa. Erityisesti Rogers oli huolissaan pojista, joista hänen mielestään kasvoi usein vallattomia ja pahanilkisiä vintiöitä.


title: Alkeisyhdistys

text: Kirkon johtajien luvalla ja Apuyhdistyksen johtajan Eliza R. Snow'n tukemana Rogers järjesti ensimmäisen Alkeisyhdistyksen kotiseurakunnassaan Farmingtonissa 11. elokuuta 1878. Kaksi viikkoa myöhemmin pidettiin lapsille ensimmäiset pyhäkoulutunnit. Tuona elokuun 28. päivänä seurakunnan pojille opetettiin, ettei ole luvallista käydä varkaissa naapureiden hedelmätarhoissa, ja tytöille, että vankkurien sivuilla roikkuminen on vaarallista. Tulevina viikkoina lapsille opetettiin käytöstapoja, uskonoppia ja kuuliaisuutta.


title: Alkeisyhdistys

text: Vuodesta 2010 Alkeisyhdistyksen johtajana on toiminut Rosemary M. Wixom neuvonantajinaan Jean A. Stevens ja Cheryl A. Esplin. Alkeisyhdistyksillä on johto myös piiri- ja vaarnatasoilla sekä paikallisseurakunnissa, joissa ne toimivat piispan ja piispakunnan alaisuudessa.


title: Alkeisyhdistys

text: Alkeisyhdistyksen ensimmäiset luokat on järjestetty 3-vuotiaille, vaikka jo tätä nuoremmillekin usein järjestetään lastenhoito muiden alkeisyhdistyksen ajaksi. Lapset opiskelevat alkeisyhdistyksessä ikäryhmittäin. Suurissa seurakunnissa jokainen vuosiluokka toimii omana luokkanaan, mutta pienemmissä eri-ikäiset lapset opiskelevat samoissa ryhmissä. Kullekin ikäryhmällä on opetusmateriaalia, joka vastaa kunkin ikäryhmän omaksumis- ja oppimiskykyä. Nuorimmat lapset viettävät alkeisyhdistyksen ajan enimmäkseen leikkien ja laulaen, mutta jo heillekin pidetään pieni opetustuokio. Vanhempien vuosiluokkien kohdalla opetuksellinen aines kasvaa.


title: Alkeisyhdistys

text: Opetus alkeisyhdistyksessä tapahtuu enimmäkseen leikkien, laulujen, kertomusten ja näytelmien avulla.Usein Alkeisyhdystys järjestää ohjelman yhteen sakramenttikokoukseen vuosittain. Alkeisyhdistyksessä voidaan myös valmistella ohjelmaa esimerkiksi seurakunnan joulujuhlaan. Alkeisyhdistys voi järjestää myös esimerkiksi retkipäiviä.


title: Alkeisyhdistys

text: Opetus alkeisyhdistyksessä tapahtuu yleensä sekaryhmissä, joissa on sekä tyttöjä että poikia. Kuitenkin on tavallista, että opetus eriytetään alkeisyhdistyksen viimeisellä luokalla, jolloin lapset ovat 11-vuotiaita. Tällöin pojat opiskelevat pappeuden periaatteita (pojat voidaan vihkiä alemman eli Aaronin pappeuden alimpaan virkaan, diakoneiksi, heti alkeisyhdistyksen jälkeen 12-vuotiaina), tytöt taas naisen asemaa ja kutsumusta kirkossa.


title: Keskikylä (Tyrnävä)

text: Keskikylä on kylä Tyrnävän kunnassa. Se sijaitsee kirkonkylän ja Kolmikannan kylän välillä. Pitkänomainen, nauhamainen jokivarsikylä on kasvannut enemmän Tyrnävänjoen länsipuolelle Keskikyläntien varteen.


title: Parma (täsmennyssivu)

text: Parma voi tarkoittaa ainakin seuraavia asioita:


title: Parma (täsmennyssivu)

text: Italiassa:


title: Parma (täsmennyssivu)

text: Yhdysvalloissa:


title: Parma (täsmennyssivu)

text: Muualla:


title: Bonded by Blood

text: Bonded by Blood on thrash metal -yhtye Exoduksen debyyttialbumi, joka julkaistiin vuonna 1985. Tällä albumilla lauloi vuonna 2002 kuollut laulaja Paul Baloff. "Bonded by Bloodia" on kutsuttu Bay Area thrash metalin klassikkojulkaisuksi. Vuoden 1998 uusintapainoksen bonuskappaleet


title: Eugene Levy

text: Eugene Levy (s. 17. joulukuuta 1946 Hamilton, Ontario, Kanada) on kanadanjuutalainen näyttelijä. Hän on esiintynyt muun muassa kanadalaisen Second City Television -kanavan sarjoissa, "Greg the Bunny" -sarjassa sekä elokuvissa "Villi tusina 2" ja "The Man". Lisäksi hän on ainoa näyttelijä, joka on näytellyt jokaisessa "American Pie" -elokuvassa.


title: Eugene Levy

text: Levylle on myönnetty useita palkintoja, muun muassa kaksi Emmyä 1980-luvulla. Hän voitti vuonna 2004 Christopher Guestin ja Michael McKeanin kanssa Grammy-palkinnon parhaasta laulusta elokuvaan "Hei me folkataan".


title: Eugene Levy

text: Levy on ollut vuodesta 1977 lähtien naimisissa Deborah Divinen kanssa ja heillä on kaksi lasta. Maaliskuussa 2006 ilmoitettiin hänen saamastaan tähdestä Canada’s Walk of Famella.


title: Thomas Eriksson

text: Thomas Eriksson (s. 16. lokakuuta 1959) on entinen ruotsalainen maastohiihtäjä ja maailmanmestari.


title: Thomas Eriksson

text: Eriksson voitti 30 kilometrin maailmanmestaruuden Oslon MM-kilpailuissa 1982 ennen Lars-Erik Erikseniä ja Bill Kochia. Seefeldin MM-kisoissa 1985 hän hiihti kolmannen osuuden Ruotsin viestijoukkueessa, joka sai pronssia. Joukkueeseen kuuluivat hänen lisäkseen Erik Östlund, Thomas Wassberg ja Gunde Svan. Erikssonin viimeinen arvokisamitali oli viestihopea Val di Fiemmen MM-kilpailuissa 1991. Avausosuuden hiihtäneen Erikssonin lisäksi joukkueeseen kuuluivat Christer Majbäck, Svan ja Torgny Mogren.


title: Thomas Eriksson

text: Eriksson sijoittui Oberstdorfin MM-kilpailuissa 1987 30 kilometrin perinteisen hiihtotavan kilpailussa yhdenneksitoista. Lahden MM-hiihdoissa 1989 hän oli 15 kilometrin perinteisen tyylin kilpailussa viides ja 50 kilometrin vapaan hiihtotavan kisassa kahdeksas. Val di Fiemmen perinteisellä 10 kilometrillä hän sijoittui seitsemänneksi.


title: Thomas Eriksson

text: Maailmancupin osakilpailuissa Eriksson sijoittui neljä kertaa kolmen parhaan joukkoon; kaikki perinteisen hiihtotavan kilpailuissa. Hän oli toinen Falunin 30 kilometrillä maaliskuussa 1986, voitti Davosin 30 kilometriä joulukuussa 1987, oli kolmas Oslon 50 kilometrillä maaliskuussa 1987 sekä kolmas Davosin 15 kilometrillä joulukuussa 1990.


title: Tomi Tukiainen

text: Tomi Tukiainen (s. 1972) on suomalainen ralliautoilija. Hän voitti Suomen-mestaruuden pienessä N-ryhmässä vuonna 1999 ja pienessä A-ryhmässä vuonna 2001. Hän saavutti SM-hopeaa vuonna 2002. Hän on kuulunut AKK:n valmennusryhmään. Viimeisin saavutus on Sm rallisprint suomenmestaruus vuodelta 2018


title: Tomi Tukiainen

text: Tukiainen on ajanut/ajaa kilpaa useilla eri autoilla, muun muassa VW Golf 17, Opel Kadett E GSI, Opel Astra F GSI, VW Golf KitCar, Mitsubishi Lancer Evo5,Mitsubishi Galant,Citroen C2 R2,VW Golf GTi 17 historic,Ford Fiesta S2000,Skoda Fabia R5


title: Christopher Guest

text: Christopher Haden-Guest, Haden-Guestin 5. paroni (s. 5. helmikuuta 1948 New York) on yhdysvaltalainen näyttelijä ja elokuvaohjaaja, jolla on peritty brittiläinen päärinarvo. Hänen tunnettuja töitään ovat "Hei me rokataan!" ("This Is Spinal Tap", 1984), "Ensimmäinen leffa" (1989), "Waiting for Guffman" (1996), "Hei me folkataan" ("A Mighty Wind", 2003) ja "Mrs Henderson esittää" (2005). Hänet on palkittu Emmylla ja Grammylla.


title: Mark Dziadulewicz

text: Mark Dziadulewicz (s. 29. tammikuuta 1960 Carshalton, Englanti, Iso-Britannia) on englantilainen jalkapallovalmentaja ja entinen jalkapalloilija.


title: Mark Dziadulewicz

text: Dziadulewicz tuli Suomeen 19-vuotiaana ja pelasi vuosina 1979–1992 pääsarjatasolla kaikkiaan 204 ottelua, joissa teki 58 maalia. Pelaajana hän edusti urallaan pääsarjatasolla (Mestaruussarja ja myöhemmin Veikkausliiga) Kuopion Pallotovereita, Valkeakosken Hakaa, Oulun Työväen Palloilijoita, Tampereen Ilvestä ja FC Oulua. Hän on saavuttanut kaksi Suomen cup-mestaruutta; ensimmäisen Valkeakosken Hakan riveissä 1982 ja toisen Tampereen Ilveksen riveissä 1990.


title: Mark Dziadulewicz

text: Peliuransa jälkeen Dziadulewicz on toiminut valmennustehtävissä Oulun talenttiakatemiassa ja Tervareiden junioreissa. Kaudella 2007 hän toimi AC Oulussa Harri Kampmanin apuvalmentajana. Jipon päävalmentajaksi hän siirtyi joulukuussa 2007. Dziadulewiczin johdolla Jippo vajosi Ykkösen putoamiskamppailuun. Kaudella 2009 seura sijoittui kymmenenneksi kahden pisteen erolla putoamisviivaan ja 2010 pykälää alemmaksi kolmen pisteen erolla putoamisviivaan. Kauden 2010 jälkeen Dziadulewicz sai tehdä tilaa Jippoon palanneelle Jarmo Korhoselle. Viimeksi hän toimi Kolmosessa pelaavan Joensuun Palloseuran apuvalmentajana.


title: Mark Dziadulewicz

text: Hänen poikansa Josey Dziadulewicz pelaa jalkapalloa oululaisessa Tervareissa.


title: Unkarin Grand Prix 2004

text: Unkarin Grand Prix 2004 oli Formula 1 -sarjan osakilpailu, joka ajettiin 15. elokuuta 2004 Hungaroringilla Unkarissa. Kilpailun voitti Ferrarilla ajanut Michael Schumacher, jolle voitto oli kauden kahdestoista.


title: Ylä-Tuuloman tekojärvi

text: Ylä-Tuuloman tekojärvi () on Kuolan niemimaalla Murmanskin alueella sijaitseva noin 745 neliökilometrin laajuinen tekojärvi. Järven pituus on 85 km, suurin leveys 20 km, keskisyvyys 15 m. Sen säännöstelystä johtuva pinnankorkeuden vaihteluväli on 6 m. Säännöstelyaltaan ylin vedenkorkeus merenpinnasta on 80 m. Tärkeimmät tekoaltaaseen Suomen puolelta laskevat joet ovat Lutto ja Nuorttijoki.


title: Ylä-Tuuloman tekojärvi

text: Tekojärvi on syntynyt entisen Nuorttijärven paikalle Tuulomajoen niskalle perustetun Ylä-Tuuloman voimalaitoksen padon rakentamisen yhteydessä 1964-1965. Pato on 1 400 metrin pituinen ja pääasiassa maa-aineksista rakennettu. Voimalan rakensi Imatran Voima. Nuorttijärven pintaa nostettiin 32 metrillä. Tekoaltaan itäpäähän voimalaitoksen yhteyteen rakennettiin Ylä-Tuuloman eli Verhnetulomskin taajama.


title: Ylä-Tuuloman tekojärvi

text: Vanhoissa kartoissa esiintyvä Ristikentän kirkonkylä ja laajoja metsäalueita jäi tekoaltaan pohjaan.


title: Brasilian puolustusvoimat

text: Brasilian puolustusvoimat () koostuu maa-, meri- (sisältäen merijalkaväen) ja ilmavoimista.


title: Brasilian puolustusvoimat

text: Brasilian puolustusvoimat kattaa Brasilian maavoimat, Brasilian laivaston ja Brasilian ilmavoimat. Sotilaspoliisi (Valtion sotilaspoliisi) kuuluu maavoimien alaisuuteen. Brasilian puolustusvoimat ovat Latinalaisen Amerikan suurimmat. Kaikki puolustushaarat kuuluvat puolustusministeriön alaisuuteen ().


title: Brasilian puolustusvoimat

text: Ilmavoimat muodostettiin kun armeijan ja merivoimien ilmatoiminnasta vastanneet divisioonat yhdistettiin omaksi aselajikseen, josta aluksi käytettiin nimitystä "Kansalliset ilmavoimat". Ilmavoimilla on käytössään noin 700 lentokonetta ja sen palveluksessa on noin 66 000 henkilöä. Lisäksi ilmavoimat työllistää 7 000 siviiliä.


title: Brasilian puolustusvoimat

text: Merivoimat vastaa Brasilian aluevesien valvonnasta ja merillä tapahtuvista sotilasoperaatioista. Se on Brasilian puolustusvoimien vanhin puolustushaara ja Latinalaisen Amerikan suurin laivasto. Sillä on käytössää 27 307-tonninen lentotukialus NAeL São Paulo. Alus oli aiemmin Ranskan merivoimien käytössä nimelä FS Foch. Lisäksi merivoimilla on käytössään joitakin Yhdysvalloissa ja Britanniassa rakennettuja fregatteja ja muutamia Brasiliassa rakennettuja korvetteja, dieselkäyttöisiä sukellusveneitä ja useita joki- ja rannikkokäyttöön soveltuvia valvonta-aluksia.


title: Brasilian puolustusvoimat

text: Brasilian maavoimat (Exército Brasileiro) on aselajeista suurin, sen vahvuus on noin 190 000 miestä (2012). Maavoimat vastaa maalla tapahtuvasta sodankäynnistä. Sillöä on maassa perinteisesti vahva asema. Kun sotilaat hallitsivat maata 1964-1985, johdossa oli pääasiassa maavoimien upseereita.


title: Brasilian puolustusvoimat

text: "CIA World Factbookin" mukaan asevelvollisuus kattaa 19–45-vuotiaat miehet. Asepalvelus on pakollinen ja kestää 9–12 kuukautta. Vapaaehtoisesti asepalveluksen voi suorittaa jo 17-vuotiaana. Brasilian puolustusvoimien miesvahvuus oli vuoden 2005 arvion mukaan 45,5 miljoonaa 19–49-vuotiasta miestä ja 38 miljoonaa 19–49-vuotiasta naista. Näistä asepalvelukseen sopiviksi arvioitiin 33 119 098 miestä ja 38 079 722 naista. Vuoden 2005 arvion mukaan 1 785 930 miestä saavuttaa ja 1 731 648 saavuttaa asevelvollisuusiän vuosittain.


title: Brasilian puolustusvoimat

text: Miesten asevelvollisuus kestää armeijassa 12, ilmavoimissa 24 ja merivoimissa 36 kuukautta. Miesten on käytävä kutsunnoissa täyttäessään 18 vuotta. Suurin osa kuitenkin vapautetaan palveluksesta ja palvelus suoritetaan usein mahdollisimman lähellä kotipaikkakuntaa. Yliopistoissa opiskelevat ja ne joilla on vakituinen työpaikka ovat vapautettuja asepalveluksesta. Vapautuksen voi saada myös monista muista syistä, muun muassa terveydentilan takia.


title: Brasilian puolustusvoimat

text: Naisille on ollut mahdollista suorittaa asepalvelus jo 1980-luvun alusta lähtien. Brasilian armeija oli ensimmäinen Latinalaisen Amerikan armeija, joka salli naisten asepalveluksen. Meri- ja ilmavoimissa naiset palvelevat erillisissä joukkoyksiköissä. Ensimmäiset ilmavoimien naispilotit valmistuivat vuonna 2006.


title: Brasilian puolustusvoimat

text: Vuonna 2009 valmistui maan siviilihallinnon kirjoituttama puolustusstrategia. 1960-luvulta 1980-luvulle jatkuneen sotilasvallan kauden jälkeen maa on siirtynyt vaiheittain siviilimpään hallintoon; siviilien johtama puolustusministeriö perustettiin vuonna 1998. Vuonna 2006 sotilasmenoihin kului 1,5% bruttokansantuotteesta.


title: Brasilian puolustusvoimat

text: Brasilian puolustusvoimien kulut olivat vuonna 2005 9,94 miljardia dollaria, mikä on noin 1,3% Brasilian bruttokansantuotteesta. Henkilöstön palkat ja eläkkeet muodostavat suurimman kulun ja vievät budjetista noin 80%. Puolustusvoimille ei jää siten rahaa kaluston ylläpitoon ja uusimiseen.


title: Brasilian puolustusvoimat

text: Vain 267 (37%) ilmavoimien koneista on toimintakunnossa. 452 konetta on käyttökiellossa puutteellisen huollon johdosta. Merkittävä osa, 60%, koneista on 20 vuotta vanhoja.


title: Brasilian puolustusvoimat

text: Myös merivoimilla on ongelmia ja vain 10 sen 21 taistelulaivasta on käyttökunnossa. 5 sukellusveneestä vain yksi on täysin käytössä, kahden muun käytössä on rajoituksia.


title: Brasilian puolustusvoimat

text: Armeijan ajoneuvoista 78% on 34 vuotta vanhoja ja osa kuorma-autoista on toisen maailmansodan aikaisia. Myös valtaosa tykistöstä on toisen maailmansodan aikaista. 40% panssaroiduista ajoneuvoista ei ole taisteluvalmiina ja 40% muista ajoneuvoista ei ole käyttökunnossa.


title: Brasilian puolustusvoimat

text: Myös ammusvarastoissa on puutteissa. Varasto sisältää vain 15% suositellusta määrästä ampumatarvikkeita.


title: Bonnie Hunt

text: Bonnie Lynn Hunt (s. 22. syyskuuta 1961) on yhdysvaltalainen näyttelijä. Hän esitti alun alkaen improvisoitua komediaa ja liittyi vuonna 1986 kuuluisaan The Second City -ryhmään Chicagossa.


title: Bonnie Hunt

text: Hunt on nyttemmin tullut tunnetuksi useista televisio-ohjelmista, ja vuonna 2008 on suunniteltu aloitettavan uusi sarja "The Bonnie Hunt Show". Hän on tehnyt usein yhteistyötä David Lettermanin kanssa.


title: Bonnie Hunt

text: Vuonna 2002 aloitettiin sarja "Life with Bonnie", josta näyttelijä sai yhden Emmy- ja kaksi Golden Globe -ehdokkuutta.


title: Bonnie Hunt

text: Hunt on tehnyt työtä myös elokuvien parissa. Hän on näytellyt sellaisissa elokuvissa kuin "Beethovenissa" (1992), "Beethovenin toisessa" (1993), "Vihreä maili" (1995), "Jumanji" (1995) ja "Villissä tusinassa" (2003). Ohjaajana ja käsikirjoittajana hän on näyttänyt kykynsä elokuvassa "Palaa luokseni" (2000), jossa hän myös näytteli Megan Daytonin roolissa.


title: Lars Erik Eriksen

text: Lars Erik Eriksen (s. 29. joulukuuta 1954 Oslo, Norja) on norjalainen uransa lopettanut maastohiihtäjä, moninkertainen olympia- ja MM-mitalisti.


title: Lars Erik Eriksen

text: Eriksen hiihti avausosuuden Norjan viestijoukkueessa, joka saavutti pronssia Lahden MM-kilpailuissa 1978. Hänen lisäkseen joukkueeseen kuuluivat Ove Aunli, Ivar Formo ja Oddvar Brå. Samoissa kisoissa hän oli lisäksi viides 50 kilometrillä.


title: Lars Erik Eriksen

text: Lake Placidin olympialaisissa 1980 Eriksen hiihti avausosuuden Norjan viestijoukkueessa, joka saavutti hopeaa; muut viestinviejät olivat Per Knut Aaland, Aunli ja Brå. Eriksen oli lisäksi 50 kilometrillä neljäs hävittyään pronssimitalisti Aleksandr Zavjaloville vain 1,51 sekuntia.


title: Lars Erik Eriksen

text: Oslon MM-kilpailuissa 1982 Eriksen hiihti jälleen ensimmäisen osuuden Norjan viestijoukkueessa, joka jakoi maailmanmestaruuden Neuvostoliiton kanssa. Hänen lisäkseen joukkueessa hiihtivät Aunli, Pål Gunnar Mikkelsplass ja Brå. 30 kilometrin kilpailussa Eriksen saavutti hopeaa Thomas Erikssonin jälkeen sekä 50 kilometrillä pronssia Thomas Wassbergin ja Juri Burlakovin jälkeen.


title: Lars Erik Eriksen

text: Sarajevon olympialaisissa 1984 Eriksen oli kuudes 30 kilometrillä ja yhdestoista 50 kilometrillä.


title: Lars Erik Eriksen

text: Maailmancupissa Eriksen voitti 15 kilometrin kilpailun Lahdessa maaliskuussa 1984. Hän oli lisäksi toinen 30 kilometrillä Sarajevossa helmikuussa 1983.


title: Nokianvirran koulu

text: Nokianvirran koulu on Nokialla sijaitseva yläkoulu, jossa on vuosittain 500–700 oppilasta. Koulussa on musiikki- ja kuvataideluokat. Sekä liikuntapainotteinen luokka. Koulun rehtori on Harri Yli-Valkama.


title: The Best of Sweet

text: The Best of Sweet on Sweet-yhtyeen vuonna 1993 julkaistu kokoelmalevy, joka sisältää materiaalia vuosilta 1972-1980.


title: Sosiaaliupseeri

text: Sosiaaliupseeri on henkilöstöalan esikuntaupseeri. Sosiaaliupseerin tehtäviin kuuluu muun muassa sotilaiden psykososiaalisen taistelukyvyn varmistaminen, sosiaalialan asiantuntijatehtävät sodan ajan organisaatiossa ja yhteystehtävät sosiaalialan siviiliorganisaatioon.


title: Tomasz Sikora

text: Tomasz Wacław Sikora (s. 21. joulukuuta 1973 Wodzisław Śląski, Puola) on puolalainen ampumahiihtäjä, maailmanmestari ja olympiamitalisti.


title: Tomasz Sikora

text: Sikora voitti normaalimatkan maailmanmestaruuden Anterselvassa 1995 kukistettuaan Jon Åge Tyldumin 34,6 sekunnilla – molemmat selviytyivät kilpailusta ilman sakkominuutteja. Brezno-Osrblien MM-kilpailuissa 1997 hän kuului joukkuekilpailun pronssia voittaneeseen Puolan nelikkoon. Oberhofin MM-kisoissa 2004 Sikora saavutti normaalimatkalla hopeaa ammuttuaan ainoan ohilaukauksensa ensimmäisellä makuupaikalla. Raphaël Poirée, joka sai myös yhden sakkominuutín, oli lähes minuutin nopeampi.


title: Tomasz Sikora

text: Torinon olympialaisissa 2006 Sikora oli lähellä kultamitalia yhteislähtökilpailussa Ole Einar Bjørndalenin ammuttua viimeisellä pystypaikalla kaksi ohilaukausta. Hän ampui kuitenkin kilpailun ainoan ohilaukauksensa – ja sai hopeaa vain 6,3 sekuntia Michael Greisille hävinneenä.


title: Tomasz Sikora

text: Sikora on voittanut kuusi Euroopan-mestaruutta, viisi EM-hopeaa ja kaksi pronssia. Maailmancupissa hän on voittanut viisi osakilpailua: MM-kultakisan 16. helmikuuta 1995 Anterselvassa, yhteislähdön 19. maaliskuuta 2006 Kontiolahdella, sprinttikilpailun 5. tammikuuta 2008 Oberhofissa, yhteislähtökisan Hanti-Mansijskissa 9. maaliskuuta 2008 sekä ensimmäisen takaa-ajonsa 7. joulukuuta 2008 Östersundissa. Lisäksi hän on sijoittunut yhdeksän kertaa toiseksi ja yhdeksän kertaa kolmanneksi (13.2.2011 mennessä).


title: Tomasz Sikora

text: Sikoran nykyinen seura on NKS Dynamit Chorzów.


title: Asko Autio

text: Asko Antero Autio (s. 21. huhtikuuta 1953 Ylivieska) on entinen suomalainen maastohiihtäjä.


title: Asko Autio

text: Autio voitti Davosin kansainvälisten kilpailujen 15 kilometriä vuonna 1978. Lake Placidin olympialaisissa 1980 hän oli yhdeksäs 50 kilometrin hiihdossa. Autio voitti vuonna 1981 Suomen mestaruuden sekä 30 että 50 kilometrillä. Oslon MM-kilpailuissa 1982 Autio sijoittui 50 kilometrillä viidenneksi ja voitti seuraavana vuonna Holmenkollenin kisojen 50 kilometrin kilpailun sekä sijoittui Salpausselän kisoissa 15 kilometrillä kolmanneksi ja 50 kilometrillä samoin kolmanneksi.


title: Asko Autio

text: Autio oli yksi ennakkosuosikeista Sarajevon olympialaisissa 1984, mutta hän joutui nilkkakipujen vuoksi palaamaan kisakaupungista Suomeen jo ennen kilpailua. Hän hiihti Salpausselän kisoissa 1985 15 kilometrillä kolmanneksi. Hän lopetti uransa keväällä 1985.


title: Lentopallon maailmanliiga 2008

text: Vuoden 2008 Lentopallon maailmanliigassa pelasi 16 joukkuetta, jotka jaettiin neljään eri lohkoon. Liigaa pelataan maailmassa joka maanosassa, ja se on yksi maailman laajuisemmista kilpailuista. Maailmanliiga alkoi 13. kesäkuuta ja päättyi 20. heinäkuuta alkulohkojen osalta. Uusi joukkue vuoden 2008 maailmanliigassa oli hallitseva Euroopan mestari Espanja, joka sai paikkansa, kun Argentiina ei pystynyt järjestämään tv-sopimuksiaan kuntoon määräajassa. Kanada myös luopui paikastaan A-lohkossa, ja sen tilalle liigaan nousi Venezuela.


title: Lentopallon maailmanliiga 2008

text: Ottelumalliin oli tulossa muutoksia vuoden 2008 maailmanliigaan, mutta lopulta päädyttiin vanhaan hyväksi tottuun malliin. Jokainen joukkue siis pelasi 12. ottelua alkolohkossaan, ja lohkojen voittajat etenivät suoraan lopputurnaukseen Brasiliaan. Muilla oli oikeus hakea paikkaa villillä kortilla Brasiliaan.


title: Lentopallon maailmanliiga 2008

text: Suomi osallistui vuonna 2008 maailmanliigaan nyt neljännen kerran. Ensimmäisen kerran Suomi oli mukana Maailmanliigassa vuonna 1993. Vuonna 2006 Suomi oli jälleen mukana, ja kaudella 2007 Suomi taisteli sijoituksekseen 7. sijan. Suomi haki villiä kortti lopputurnaukseen, mutta Ranska vei pidemmän korren.


title: Lentopallon maailmanliiga 2008

text: Vuoden 2008 maailmanliigassa Suomen kanssa pelasivat C-lohkossa hallitseva Euroopan mestari Espanja, MM-rankingin nelonen Bulgaria, ja MM-rankingin kolmas Yhdysvallat. Joukkueista Yhdysvallat ja Bulgaria olivat jo selvinneet kesäolympialaisiin 2008, Pekingiin. Espanja sen sijaan hävisi tiukasti Euroopan karsintojen finaalissa Serbialle ja putosi näin finaaleista. Suomen sijoitus on maailmanrankingissa 22. sija. Suomi pelasi kotiottelunsa Espoossa ja Tampereella. Yhdysvallat Suomi kohtasi Espoossa 13.–14. kesäkuuta, Bulgarian Suomi kohtasi Tampereella 4.–5. heinäkuuta. Hallitseva Euroopan mestari Espanja saapui Suomeen, Tampereelle pelaamaan 18.–19. heinäkuuta.


title: Lentopallon maailmanliiga 2008

text: Kuuden joukkueen finaaliturnaus oli aiempien tietojen mukaan tarkoitus pelata Italiassa, mutta Lausannessa maailmanliigan kokouksessa päätettiin lopulta Brasilian kisäisännyydestä.


title: Lentopallon maailmanliiga 2008

text: Maailmanliigan kuuden joukkueen finaaliturnaus pelattiin 23.–27. heinäkuuta Rio de Janeirossa. Mukaan pääsivät isäntämaan lisäksi neljän lohkon voittajat (Brasilian lohkon kakkonen Serbia pääsi mukaan Brasilian voittaessa lohkon) ja Japani villillä kortilla.


title: La Libertad

text: La Libertad on yksi Perun 24 alueesta. Se sijaitsee Pohjois-Perussa Tyynen valtameren rannikolla. Pohjoisessa naapurialueena on Lambayeque, etelässä Ancashin alue ja Huánucon alue sekä idässä San Martín ja Cajamarca. La Libertadin alueen pääkaupunki on Trujillo.


title: La Libertad

text: Alueen pinta-ala on 25 569 neliökilometriä. Asukkaita on noin 1,6 miljoonaa. Alue on kuivaa autiomaata, mutta laaksot ovat hedelmällisiä. Merenrannikko on kalaisa Humboldtinvirran eli Perunvirran ansiosta.


title: Powerball

text: PowerBall on Nanosecondin valmistama käsilihaksia vahvistava harjoitusväline, jonka toimintaidea pohjautuu gyroskooppiin. 300 gramman painoista voimapalloa pyöritetään ranneliikkeellä, jolloin pallo luo sitä suuremman vastavoiman, mitä nopeammin sitä pyörittää. Vastavoima voi olla jopa 15 kg.


title: Powerball

text: PowerBall soveltuu muusikoille, useiden urheilulajien harrastajille (kuten golf, mailapelit, pallopelit ja motocross) sekä myös fysioterapiaan, pyöritettäessä pienellä kierrosnopeudella se hoitaa käden lihaksia.


title: Powerball

text: Pallossa on erikoisuutena digitaalinen nopeusmittari, joka näyttää mm. kierrosnopeuden (RPM). Maailmanennätys on tällä hetkellä 16 732 RPM. Suomen ennätys on tällä hetkellä 15 707 RPM. Pallosta on olemassa myös kaksi erilaista metallista 350 Hz -mallia, jotka on valmistettu teräksestä. Toinen malli on kiiltävän krominen, jonka pyörittäminen on huomattavasti raskaampaa ja maailmanennätysnopeus kyseisellä pallolla on 14 091 RPM, kun taas kultapinnotteinen on kevyempi pyörittää ja sillä on päästy 20 082 RPM kierrosnopeuteen.


title: Ketokatkero

text: Ketokatkero ("Gentianella campestris") on Euroopassa tavattava, suuresti harvinaistunut niittyjen katkerokasvi. Suomessa laji on erittäin harvinainen ja se on luonnonsuojeluasetuksessa määritelty uhanalaiseksi, erityisesti suojeltavaksi lajiksi.


title: Ketokatkero

text: Kaksivuotinen ketokatkero kasvaa 10–30 cm korkeaksi. Varsi on pystyhaarainen ja sen tyvellä on kuihtunut tai tuore lehtiruusuke. Aluslehdet ovat tylppiä, ylemmät lehdet tavallisesti suippoja. Kukka on sinivioletti. Kukan verhiö on syvään neliliuskainen, ja liuskat ovat pareittain hyvin erikokoisia ja osaksi toisiaan peittäviä. Teriö on väljänieluinen ja sen suu on ripsiliuskainen.


title: Ketokatkero

text: Suomessa ketokatkerosta tavataan kahta eri kausimuunnosta, syysketokatkeroa (var. "campestris") ja kesäketokatkeroa (var. "suecica"). Toisinaan muunnokset luokitellaan myös omiksi alalajeikseen. Muunnokset poikkeavat toisistaan varren nivelvälien, lehtien ja kukinta-ajan perusteella. Syysketokatkerolla varren nivelvälejä on 4–7 ja välit ovat hieman varsilehtiä pidempiä. Keskimmäiset varsilehdet ovat suikeita tai puikeita sekä suippoja. Muunnos kukkii elo-syyskuussa. Kesäketokatkerolla nivelvälejä on 3–5 ja välit ovat huomattavasti varsilehtiä pitempiä. Keskimmäiset varsilehdet ovat kapean vastapuikeita, tylppiä ja kielimäisiä. Muunnos kukkii kesä-heinäkuussa. Kesäkatkeron arvellaan syntyneen sopeutumana kasvupaikkojen niittämiseen.


title: Ketokatkero

text: Ketokatkerosta tunnetaan vielä kolmaskin muunnos, vuoriketokatkero (var. "islandica"). Nivelvälejä tällä muunnoksella on 6–9 ja ne ovat hyvin lyhyet. Kukat ovat useimmiten valkoiset.


title: Ketokatkero

text: Muista Suomessa tavattavista ketokatkerolajeista ketokatkero erottuu parhaiten kukkansa perusteella. Ketokatkeron teriö on neljäliuskainen, kun muilla lajeilla teriö on useimmiten viisiliuskainen. Ketokatkero saattaa risteytyä sitä läheisesti muistuttavan horkkakatkeron ("G. amarella") kanssa.


title: Ketokatkero

text: Ketokatkeroa kasvaa kaikissa Pohjoismaissa, Isossa-Britanniassa ja Irlannissa, Ranskassa, Italiassa, Saksassa sekä Alppien alueella. Suomessa ketokatkeron vanha levinneisyysalue painottui Kotka–Kokkola-linjan eteläpuolelle. Pohjoisimmat havainnot lajista ovat Tornion seudulta. Laji on kuitenkin suuresti harvinaistunut koko maassa ja kasvupaikkoja on nykyään vain siellä täältä entisellä levinnäisyysalueella. Muunnoksien levinneisyys on Suomessa huonosti tunnettu, mutta syysketokatkero näyttäisi olevan vallitseva Manner-Suomessa ja kesäketokatkero Ahvenanmaalla.


title: Ketokatkero

text: Ketokatkero kasvaa kedoilla, laitumilla ja rantaniityillä. Kasvupaikat ovat lähes poikkeuksetta karjan laiduntamia alueita. Perinteisen laidunnuksen loppumista seuraava kasvupaikkojen umpeenkasvu on hävittänyt tehokkaasti aikaisemmin menestyneitä ketokatkeropopulaatioita.


title: Ketokatkero

text: Ketokatkeron ollessa aikaisemmin yleinen sitä on ainakin Ruotsissa käytetty humalan sijasta oluenpanossa sekä myös rohtona. Kasvista saatua uutetta nautittiin vilustumista vastaan.


title: Simon Biwott

text: Simon Biwott (s. 3. maaliskuuta 1970 Eldoret) on aktiiviuransa päättänyt kenialainen kestävyysjuoksija, joka voitti hopeaa maratonilla vuoden 2001 MM-kilpailuissa Edmontonissa.


title: Simon Biwott

text: Biwott aloitti kilpailemisen 27-vuotiaana ja lopetti uransa alkuvuodesta 2005. Hän osallistui uransa aikana 15 maratonille ja voitti niistä viisi: Rotterdamin maratonin (2002), Cancúnin maratonin (1998), Berliinin ja Milanon maratonit (2000) ja Pariisin maratonin (2001).


title: Anemokset

text: Anemokset (, , "tuulet") olivat kreikkalaisessa mytologiassa tuulen jumalia, jotka kukin liitettiin johonkin pääilmansuunnista. Niissä henkilöityi kyseistä suunnasta puhaltava tuuli. Samalla kukin niistä liitettiin tähän tuuleen liittyvään vuodenaikaan ja sen mukanaan tuomiin sääoloihin. Välistä anemoksia kuvattiin vain tuulen henkäyksiksi, mutta varsinaisina henkilöityminä heitä kuvattiin kahtena erilaisena hahmona: siivekkäinä miehinä tai tuulispäisinä hevosina, joita pidettiin Aioloksen talleissa. Anemoksien vanhemmiksi nimetään Astraios ja Eos.


title: Anemokset

text: Tuulien neljä pääjumaluutta olivat pohjoistuuli Boreas (), joka toi mukanaan kylmän talvisen tuulen, etelätuuli Notos (), joka toi mukanaan loppukesästä ja syksyllä myrskyt, ja länsituuli Zefyros (), joka toi mukanaan leudon sään keväällä ja alkukesästä; itätuuli Euros () ei liittynyt mihinkään kreikkalaisten vuodenaikaan, ja se onkin näistä ainoa, jota ei mainita Hesiodoksen "Jumalten synnyssä". Näiden lisäksi vähäisempiä tuulten jumaluuksia olivat "Kaikias" koillistuulelle (), "Apeliotes" kaakkoistuulelle (), "Skiron" luoteistuulelle () ja "Lips" lounaistuulelle (). Nämä kahdeksan tuulen jumaluudet on kuvattu Tuulien tornissa, joka pystytettiin Ateenaan 100-luvulla eaa.


title: Concordia (varustamo)

text: Rederi AB Concordia on yksi ruotsalaisen Concordia Maritime -varustamon kolmesta tytäryhtiöstä. Muut tytäryhtiöt ovat Concordia Maritime AG ja Concordia Maritime Chartering. Concordia Maritime taas on osa Stena-konsernia. Rederi AB Concordian kotipaikka on Göteborg. Vuonna 2006 Concordia Maritime omisti kaikki yhtiön 3 000 osaketta.


title: Italian Grand Prix 2004

text: Italian Grand Prix 2004 oli Formula 1 -sarjan osakilpailu, joka ajettiin 12. syyskuuta 2004 Monzan radalla Italiassa. Kilpailun voitti Ferrarilla ajanut Rubens Barrichello, jolle voitto oli kauden ensimmäinen. Ferrari otti kilpailussa kaksoisvoiton Michael Schumacherin kakkostilalla.


title: Erwin Stresemann

text: Erwin Stresemann (22. marraskuuta 1889 Dresden – 20. marraskuuta 1972 Berliini) oli saksalainen eläintieteilijä.


title: Erwin Stresemann

text: Erwin Stresemann oli apteekkari Richard Stresemannin ja tämän vaimon Marien poika. Hän opiskeli vuodesta 1908 alkaen luonnontieteitä, erityisesti eläintiedettä, Jenassa, Freiburgissa ja Münchenissä. Hänet promovoitiin filosofian tohtoriksi 1920 Münchenin yliopistossa.


title: Erwin Stresemann

text: 1921 hän sai assistentin viran Berliinin eläinmuseossa ja 1924 alkaen museon lintutieteellisen osaston johtajana. 1930 hän sai professorin arvon ja 1946–1959 hän oli "Zoologischen Museum der Humboldt-Universität Berlin"in johtaja. Hänen työnsä oli esimerkkinä monille nuoremmille tiedemiehille, muun muassa Ernst Mayrille ja Bernhard Renschille.


title: Erwin Stresemann

text: Stresemann oli Saksan lintutieteellisen yhdistyksen ("Deutschen Ornithologen-Gesellschaft") pääsihteeri, puheenjohtaja ja kunniapuheenjohtaja. Hän oli "Journal für Ornithologie"n päätoimittaja 1922–1945. Stresemann oli eräs 20. vuosisadan kaikkein merkittävimpiä lintutieteilijöitä.


title: Erwin Stresemann

text: Stresemannin tieteellinen tuotanto oli hyvin laaja. Hän kuvaili ja nimesi lukuisia lintuja, muun muassa pikkuvarpusen alalajin "kansuensis" 1932. Hänen kunniakseen on nimetty useita lintulajeja: valkoposkikotinga ("Zaratornis stresemanni"), isosukastapakulo ("Merulaxis stresemanni"), raitavatsakipuaja ("Hylexetastes stresemanni"), bougainvillenmesikko ("Stresemannia bougainvillei"), etiopiannaakka ("Zavattariornis stresemanni") ja malaitanrilli ("Zosterops stresemanni").


title: Solution 7

text: Solution 7 on Northerin ensimmäinen EP. Se on julkaistu vuonna 2005.


title: Antonio Machado

text: Antonio Cipriano José Maria y Francisco de Santa Ana Machado y Ruiz (26. heinäkuuta 1875 Sevilla – 22. helmikuuta 1939 Collioure) oli espanjalainen runoilija. Hän kuului "Generación del 98:n" johtohahmoihin.


title: Antonio Machado

text: Machadon vanhempi veli oli kansainvälisellä tasolla vähemmälle huomiolle jäänyt runoilija Manuel Machado. Perhe muutti vuonna 1883 Sevillasta Madridiin, jossa molemmat veljet aloittivat opintonsa Institución Libre de Enseñanzassa.


title: Antonio Machado

text: Vuonna 1899 Machado lähti kielenkääntäjäksi Ranskaan. Hänen ensimmäinen runokokoelmansa "Soledades" ilmestyi vuonna 1903.


title: Antonio Machado

text: Machado työskenteli ranskanopettajana Soriassa, jossa hän tapasi Leonor Izquierdon, jonka kanssa hän meni naimisiin vuonna 1909. Pari muutti Pariisiin, mutta palasi Espanjaan vaimon sairastuttua tuberkuloosiin, johon tämä menehtyi 1. elokuuta 1912.


title: Antonio Machado

text: Machado asui Baezassa, Andalusiassa vuoteen 1919 ja työskenteli sen jälkeen vuoteen 1931 ranskanopettajana Segoviassa. Hän pakeni Madridista Espanjan sisällissodan puhjettua, mutta kuoli pian Colliouressa.


title: Chromium

text: Chromium on avoimen lähdekoodin verkkoselainprojekti, jolle Google Chrome pohjautuu. Chromium-selain on enimmäkseen identtinen Chrome-selaimen kanssa; Chromeen verrattuna merkittävimpiä Chromiumista puuttuvia lisäyksiä ovat Googlen brändäys, automaattinen päivitystoiminto, ohjelmistolisenssin hyväksymisvaatimus, käytön seuranta, sisäänrakennettu PDF-katselin ja Adobe Flash Playerin sisällyttäminen. Chromium käyttää WebKit-johdanteista Blink-selainmoottoria.


title: Chromium

text: Chromium-projektin nimi tulee alkuaine kromin englanninkielisestä nimestä. Projektin dokumentaatiossa Chromium-nimeä kehotetaan käyttämään ainoastaan projektista puhuttaessa; tuotteesta kehotetaan käyttämään nimeä Chrome. Esimerkiksi monet Linux-jakelut ovat kuitenkin julkaisseet Chromium-projektin lähdekoodista rakennetun selaimen Chromium-nimellä.


title: Chromium

text: Osa Chromiumista perustuu Safarin ja Firefoxin tekniikkaan, mutta muun muassa sen JavaScript-moottori V8 on tekijöiden omaa käsialaa. Chromiumissa kaikille välilehdille ja lisäosille on varattu oma prosessi. Niinpä yhden välilehden tai lisäosan (esimerkiksi Flashin) kaatuminen ei kaada koko selainohjelmaa. Lisäksi kaikki sivut suoritetaan hiekkalaatikossa, joten ne eivät voi vaikuttaa tietokoneen muihin prosesseihin, eivätkä näin myöskään toisiin sivuihin. Googlen mukaan nämä ominaisuudet parantavat selaimen suorituskykyä ja tietoturvaa.


title: Chromium

text: Oletuksena Chromium tukee Vorbis-, Theora- ja WebM-koodekkeja HTML5:n audio- ja video-elementteinä. Tammikuussa 2011 Chromen tuotejohtaja Mike Jazayeri ilmoitti, etteivät Chrome ja Chromium enää tue H.264-videoformaattia HTML5-soittimessaan. Esimerkiksi Linux-jakelut voivat tukea muitakin koodekkeja omissa muokatuissa Chromium-versioissaan.


title: Chromium

text: Googlen tuottama osa Chromiumista julkaistaan BSD-lisenssillä ja muut osat ovat toisten suvaitsevaisten avoimen lähdekoodin lisenssien alaisuudessa. Joitain näistä ovat MIT-lisenssi, MS-PL ja MPL/GPL/LGPL-kolmoislisenssi. Tämän lisäksi kehittäjät ovat huomanneet, etteivät jotkut tiedostot ole vapaasti lisensoituja. Kesäkuussa 2011 ongelma oli vielä selvittämättä.


title: The Very Best of Sweet

text: The Very Best of Sweet on brittiläisen Sweet-yhtyeen tammikuussa 2005 julkaistu kokoelma-albumi.


title: Frankenthal

text: Frankenthal on kaupunki Rheinland-Pfalzin osavaltiossa, lounaisessa Saksassa. Se sijaitsee Wormsin ja Ludwigshafenin kaupunkien välissä ja kuuluu noin 2,4 miljoonan asukkaan Rein-Neckarin metropolialueeseen. Vuoden 2006 lopussa Frankenthalin asukasluku oli 46 938. Sen pinta-ala on 43,76 neliökilometriä ja asukastiheys 1073 as./km².


title: Frankenthal

text: Varhaisin tunnettu maininta Frankenthalista on peräisin vuodelta 772, jolloin se tunnettiin nimellä "Franconodal". Vuoden 1119 tienoilla kaupungin alueelle rakennettiin augustiiniluostari, josta on nykyisin jäljellä rauniot.


title: Frankenthal

text: 1500-luvun toisella puoliskolla Frankenthaliin asettui Alankomaista saapuneita uskonvainottuja. Frankenthalille myönnettiin viralliset kaupunginoikeudet vuonna 1577. Vuoden 1689 syyskuussa Pfalzin kruununperimyssodassa ranskalaiset joukot sytyttivät kaupungin tuleen tuhoten sen lähes täydellisesti.


title: Frankenthal

text: Vuonna 1797 ranskalaiset miehittivät kaupungin Ranskan vallankumoussotien aikana. Vuonna 1816 kaupungin hallinta siirtyi Baijerille. Vuonna 1938 kaupungin vuonna 1884 rakennettu synagoga poltettiin maan tasalle niin kutsuttuna kristalliyönä. Vuonna 1943 toisessa maailmansodassa ilmapommitukset tuhosivat kaupungin keskustan suurimmilta osin.


title: Horkkakatkero

text: Horkkakatkero ("Gentianella amarella") on matalakasvuinen, Euraasiassa tavattava ketokatkeroihin kuuluva niittykasvi. Suomessa se on nykyään hyvin harvinainen ja on erityisesti suojeltu laji. Se on rauhoitettu Ahvenanmaan maakunnassa ja myös Ruotsissa.


title: Horkkakatkero

text: Kaksivuotinen horkkakatkero kasvaa 5–30 senttimetriä korkeaksi. Varsi on pystyhaarainen. Varren tyvellä on kuihtunut tai tuore lehtiruusuke. Aluslehdet ovat vastapuikeita ja kielimäisiä, ylemmät lehdet ovat tylppiä ja suippoja. Kukan verhiö on viisiliuskainen. Liuskat ovat samankokoisia, kapeita ja teriöntorvea lyhyempiä. Kukan teriö on sinipunainen ja nielu ripsikiehkurainen. Horkkakatkero kukkii kesä-syyskuussa.


title: Horkkakatkero

text: Suomessa tavataan horkkakatkeron kahta kausimuunnosta, syyshorkkakatkeroa (var. "amarella") ja kesähorkkakatkeroa (var. "lingulata"). Syyshorkkakatkerolla varren nivelvälejä on 5–8 ja välit ovat lyhyehköjä, vain vähän lehtiä pidempiä. Ylimmät ja keskimmäiset varsilehdet ovat kapeanpuikeita ja suippoja. Kesähorkkakatkerolla nivelvälejä on 3–5 ja välit ovat huomattavasti lehtiä pitempiä. Ylimmät ja keskimmäiset varsilehdet ovat tylppiä ja kielimäisiä. Syyshorkkakatkeron kukinta-aika on elo-syyskuussa, kesähorkkakatkeron kesä-heinäkuussa. Toisinaan muunnoksia on pidetty alalajeina.


title: Horkkakatkero

text: Etelä- ja Keski-Suomessa esiintyvistä "Gentianella"-lajeista horkkakatkero, ketokatkero ("G. campestris") ja rantakatkero ("G. uliginosa") muistuttavat suuresti toisiaan.


title: Horkkakatkero

text: Horkkakatkeroa tavataan Britteinsaarilta ja Ranskasta läpi Keski-Euroopan Fennoskandiaan ja Venäjälle, jossa levinneisyysalue jatkuu Länsi-Siperiaan asti. Lajin muita alalajeja tavataan myös Itä-Siperiassa ja Pohjois-Amerikassa. Suomessa horkkakatkero ei ole koskaan ollut yleinen. Vahvimmat esiintymisalueet ovat olleet toisaalta Ahvenanmaalla, Varsinais-Suomessa ja läntisellä Uudellamaalla, toisaalta Itä- ja Pohjois-Suomessa Kuusamon korkeudelle saakka. Nykyisin sitä kasvaa Suomessa enää noin kolmessakymmenessä paikassa. Lajia tavataan muun muassa Kuusamossa ja Varsinais-Suomen rannikolla ja saaristossa.


title: Horkkakatkero

text: Horkkakatkero kasvaa kalkkipitoisilla kedoilla ja laitumilla. Se menestyi laitumilla, sillä karja vältti sen syömistä ja piti muun kasvillisuuden matalana. Toisaalta eläinten poikkipuremat versot haaroivat runsaasti ja tuottivat enemmän kukkia ja siemeniä. Perinteisen laidunnuksen ja maanviljelyksen on johtanutkin lajin nopeaan harvinaistumiseen.


title: Horkkakatkero

text: Suomessa horkkakatkero on nykyään hyvin harvinainen ja se on erityisesti suojeltu laji. Se on päätetty rauhoittaa Ahvenanmaalla. Suomen viimeisimmässä uhanalaisuusarvioinnissa horkkakatkero on katsottu erittäin uhanalaiseksi. Laji on rauhoitettu myös Ruotsissa. Sen suojeluun liittyviä IUCN:n määritelmän mukaan kategorioihin Ia, II ja III kuuluvia alueita on myös Puolassa, Venäjällä ja Yhdysvalloissa.


title: Horkkakatkero

text: Horkkakatkero on ainakin Ruotsissa käytetty humalan ("Humulus lupulus") sijaan juomissa. Sen juuresta tehdyllä uutteella on antiseptisiä ja tulehdusta lievittäviä ominaisuuksia, ja sillä on hoidettu kuumetta, kuukautiskipuja, vatsavaivoja ja yleistä heikkoutta.


title: Edward Gibson

text: Edward George Gibson (s. 8. marraskuuta 1936) on yhdysvaltalainen astronautti. Hän syntyi Buffalossa, New Yorkissa, ja sai insinöörikoulutuksen. Hän on naimisissa Julie Anne Volkin kanssa ja heillä on neljä lasta.


title: Edward Gibson

text: Gibson valittiin NASA:n töihin vuonna 1965, ja hän osallistui Skylab 4 -lennolle 1973–1974.


title: Edward Gibson

text: Gibson erosi NASA:sta joulukuussa 1974 ja tuli vuonna 1997 valituksi U.S. Astronaut Hall of Fameen.


title: Kiinan Grand Prix 2004

text: Kiinan Grand Prix 2004 oli Formula 1 -sarjan osakilpailu, joka ajettiin 26. syyskuuta 2004 ensimmäisen kerran Shanghain radalla Kiinassa. Kilpailun voitti Ferrarilla ajanut Rubens Barrichello, jolle voitto oli kauden toinen. Toinen oli BAR-tallin Jenson Button ja kolmas McLarenin Kimi Räikkönen.


title: Robert Michael White

text: Robert Michael White (6. heinäkuuta 1924 – 17. maaliskuuta 2010) oli yhdysvaltalainen koelentäjä. Hän liittyi Yhdysvaltain ilmavoimiin toisen maailmansodan aikana heinäkuussa 1944 ja palveli myöhemmin Vietnamin sodassa.


title: Robert Michael White

text: White osallistui North American X-15 -ohjelmaan, jossa hän rikkoi useita ilmailuaiheisia ennätyksiä. Hän ylitti ensimmäisenä ihmisenä lentokoneella Mach 4:n, 5:n ja 6:n nopeudet. 17. heinäkuuta 1962 White lensi X-15:n 314 750 jalan (59 mailia eli 96 km) ennätyskorkeuteen eli lensi ensimmäisenä ihmisenä lentokoneella avaruuteen. Tästä saavutuksesta hän sai "astronautin siivet", avaruuslentäjän lentomerkin, ollen ensimmäinen "siivekäs astronautti", yksi harvoista joka on lentänyt avaruuteen ilman perinteistä avaruusalusta.


title: Robert Michael White

text: White vetäytyi koelentäjäohjelmasta lokakuussa 1963 ja jäi helmikuussa 1981 eläkkeelle ilmavoimista kenraalimajurina. Hänelle myönnettiin vuonna 1992 paikka Aerospace Walk of Honorissa ja 15. heinäkuuta 2006 National Aviation Hall of Famessa.


title: Erik Östlund

text: Erik Agne Östlund (s. 23. syyskuuta 1962) on entinen ruotsalainen maastohiihtäjä, viestin maailmanmestari.


title: Erik Östlund

text: Östlund hiihti avausosuuden Ruotsin viestijoukkueessa, joka saavutti pronssia Seefeldin MM-kilpailussa 1985. Joukkueeseen kuuluivat hänen lisäkseen Thomas Wassberg, Thomas Eriksson ja Gunde Svan. Oberstdorfin MM-kilpailuissa 1987 Östlund hiihti ensimmäisen osuuden Ruotsin kultaa voittaneessa viestijoukkueessa, jonka muut jäsenet olivat Svan, Wassberg ja Torgny Mogren.


title: Erik Östlund

text: Maailmancupissa Östlund oli parhaimmillaan kolmas 30 kilometrillä La Bresse'ssä tammikuussa 1986.


title: Iivaara

text: Iivaara on 470 metriin merenpinnasta kohoava vaara Kuusamon kaupungissa, Pohjois-Pohjanmaan maakunnassa. Iivaara määrättiin Täyssinän rauhassa Ruotsi-Suomen ja Venäjän rajatunturiksi.


title: Iivaara

text: Iivaara-Jousivaaran Natura-luonnonsuojelualueeseen (FI1101611) kuuluvat Iivaaran ja Jousivaaran lisäksi läheiset Penikkavaara ja Laihanvaara. Luonnonsuojelualueen pinta-ala on noin 2 400 hehtaaria.


title: Hold Your Colour

text: Hold Your Colour on australialaisen Drum'n'bass yhtye Pendulumin vuonna 2005 ilmestynyt esikoisalbumi. Se sai kriitikoilta erittäin hyvät arvostelut ja on yksi parhaiten myyneistä genren levyistä.


title: Hold Your Colour

text: Vuonna 2007 ilmestyi uusi versio kyseisestä levystä, jossa kaksi viimeistä kappaletta, "Another Planet" ja "Still Grey" on korvattu kappaleilla "Blood Sugar" ja "Axle Grinder"


title: Life Among the Ruins

text: Life Among the Ruins on Virgin Steelen viides albumi. Se on julkaistu vuonna 1993. Life Among the Ruins eroaa yhtyeen muusta tuotannosta kevyemmän tyylisuunnan vuoksi. "Cry Forever"-kappale kuullaan myös edellisellä Age of Consent-albumilla.


title: David DeFeis

text: David Defeis (s. 4. tammikuuta 1961) on yhdysvaltalainen laulaja, lauluntekijä, kosketinsoittaja sekä Virgin Steele -yhtyeen keulahahmo. Hän on ainoana jäljellä yhtyeen vuonna 1981 perustetusta alkuperäisestä kokoonpanosta. David on tehnyt suurimman osan Virgin Steelen kappaleista, ja hänet tunnetaan monipuolisesta laulutulkinnastaan. David on valmistunut musiikkikorkeakoulusta, jossa hän tapasi myös erään Virgin Steelen basisteista Joyey O´Reillyn. David valmistui 1981. Pianotunnit hän aloitti kuusivuotiaana, ja 11-vuotiaana hän esiintyi ensimmäisen metallibändinsä Phoenixin kanssa. Virgin Steeleen hän päätyi vastattuaan lehti-ilmoitukseen. Hän soittaa Virgin Steelen levyillä useita soittimia, mutta kertoo itse että varsinaisesti osaa soittaa vain pianoa/koskettimia.


title: Anarâškielâ servi

text: Anarâškielâ servi on vuonna 1986 perustettu inarinsaamelaisten yhdistys. Sen pyrkii edistämään inarinsaamen kieltä kielipesätoiminnan avulla, julkaisemalla lehtiä ja muuta kirjallisuutta sekä tuottamalla musiikkia ja levittämällä tietoa. Kielipesätoiminnan se aloitti vuonna 1997, ja nykyään sillä on kolme kielipesää, joista kaksi sijaitsee Inarissa ja yksi Ivalossa. Lisäksi yhdistys järjestää tapahtumia ja jakaa joka vuosi alueen koulujen inarinsaamen opiskelijoille stipendejä. Yhtenä keinona inarinsaamelaisen kieli- ja kulttuuriperinteen levittämiseen on Anarâš-sivusto, joka on toteutettu yhteistyössä Saamelaismuseosäätiön ja opetusministeriön kanssa.


title: Anarâškielâ servi

text: Vuodesta 2015 alkaen yhdistys on yhteistyössä Tromssan yliopiston kanssa kehittänyt morfologista analysaattoria, jonka pohjalta on kehitetty muun muassa tekstinkorjausohjelma inarinsaamelle ja verkkosanakirja.


title: Noble Savage

text: Noble Savage on Virgin Steelen kolmas studioalbumi. Se on julkaistu vuonna 1985. Ennen Noble Savagen äänityksiä yhtyeen alkuperäinen kitaristi Jack Star erosi Virgin Steelestä ja tilalle otettiin yhtyeessä yhä vaikuttava Edward Pursino, joka tekee Davidin lisäksi yhtyeen kappaleita. Yhtyeen keulahahmo David Defeis pitää tätä albumia erityisen tärkeänä Virgin Steelen historiassa. Levy oli ensimmäinen, johon yhtye oli musiikillisesti täysin tyytyväinen. Noble Savagea pidetään ensimmäisenä Virgin Steelen tuotoksena, joka edustaa yhtyeen nykyistä tyylisuuntaa. Levyn sävellystyö on mahtipontisempaa ja sisältää enemmän koskettimia ja monipuolisempaa laulutulkintaa kuin aikaisemmat albumit. Noble Savagesta tuli siihenastisista Virgin Steele -albumeista suosituin, ja se sisältää kappaleet ”We Rule The Night” ja ”Noble Savage”, joita yhtye soittaa yhä konserteissaan. Noble Savage julkaistiin 1998 uudelleen ja tälle painokselle lisättiin kappaleita, jotka oli jätetty alkuperäiseltä levyltä pois syystä tai toisesta.


title: M/S Pelagitis

text: M/S "Pelagitis" () on Navibulk Enterprise SA -varustamon omistama ro-ro-rahtialus. Alus on rakennettu vuonna 1978, Ulsanissa, Etelä-Koreassa. Kuollutta painoa laivalla on 8 672 tonnia. "Pelagitis" on rekisteröity Panaman lipun alle.


title: M/S Pelagitis

text: Alus laskettiin vesille 22. joulukuuta 1977 eteläkorealaisella Hyundai Shipbuilders & Heavy Industriesin telakalla (nyk. Hyundai Heavy Industries). Aluksen rakennusnumero on 647. Alus valmistui toukokuun alussa vuonna 1978 seitsemäntenä 11 aluksen sarjasta, jonka muodostavat valmistumisjärjestyksessä M/S "Global Freighter" (nimi valmistuessa "Merzario Ausonia"), M/S "Stena Transfer" ("Stena Runner"), M/S "Tor Baltica" ("Elk"), M/S "Kilmore" ("Norsky"), uponnut M/S "Finnbirch" ("Stena Prosper"), M/S "Finnforest" ("Stena Project"), M/S "Stena Partner" ("Alpha Enterprise"), M/S "Global Carrier" ("Imparca Express I"), M/S "Strada Corsa" ("Merzario Espania") ja M/S "Diplomat" ("Stena Trader"). Sarjasta käytetään nimitystä "Stena Searunner", ja kaikki alukset ovat tanskalaisen Knud E. Hansen A/S:n suunnittelemia.


title: M/S Pelagitis

text: Alus luovutettiin 8. toukokuuta 1978 Stena Linen omistukseen, joka rekisteröi aluksen "Tor Felicia" -nimisenä Yhdistyneen kuningaskunnan lipun alle. Kotipaikaksi tuli Lontoo. Laiva saapui telakalta Etelä-Afrikan Kapkaupungin ja Norsunluurannikon Abidjanin kautta. Heinäkuussa laiva aikarahdattiin eli vuokrattiin Tor Linen Imminghamin ja Rotterdamin väliseen liikenteeseen. Myöhemmin samana vuonna alus aikarahdattiin italialaisen Merzario Lines -varustamon Välimeren liikenteeseen "Merzario Grecia" -nimellä. Vuonna 1983 alus siirtyi Stena Gulf Linen omistukseen ja Caymansaarten lipun alle nimellä "Stena Grecia". Tämän jälkeen Stena Portlink aloitti liikennöinnin "Stena Grecialla" Britannian ja Tanskan Esbjergin välillä. Vuonna 1986 laiva siirtyi Travemünden ja Göteborgin välille.


title: M/S Pelagitis

text: Huhtikuussa 1987 "Stena Grecia" aikarahdattiin Marine Atlantic -varustamon Port aux Basquesin ja North Sydneyn väliseen liikenteeseen Kanadaan. Pian tämän jälkeen rahtaaja osti aluksen ja rekisteröi sen "Atlantic Freighter" -nimisenä Bahaman lipun alle. Kotisatamaksi tuli maan pääkaupunki Nassau. Vuonna 1990 aluksesta löydettiin käytetyn asbestia. Tuolloin sitä ei poistettu, vaan se kapseloitiin. Vasta marraskuussa 2007 60 aluksen miehistönjäsentä kävi lääketieteellisissä kokeissa asbestin vuoksi. Joulukuusta 1994 toukokuuhun 1995 Atlantic Freighter oli rahdattuna P&O Pandoron Dublinin ja Liverpoolin väliseen liikenteeseen. Kesäkuussa 1995 alus palasi takaisin Port aux Basquesin ja North Sydneyn välille. Alus jäi vuonna 2009 käyttämättömänä Port aux Basquesiin odottamaan myyntiä. Maaliskuussa 2010 kreikkalainen Navibulk Enterprise SA osti aluksen ja rekisteröi sen Panaman lipun alle. Laivan uudeksi nimeksi tuli "Pelagitis".


title: Virgin Steele (albumi)

text: Virgin Steele on yhdysvaltalaisen heavy metal -yhtye Virgin Steelen ensimmäinen studioalbumi. Se on julkaistu vuonna 1982. Levyn kappale "Children of the Storm" herätti kiinnostusta musiikkipiireissä ja sen kautta yhtye sai levytyssopimuksen. Vuonna 2003 Virgin Steele julkaisi albumin uudelleen. Uusi painos sisältää useita bonusraitoja.


title: Sweet Originals

text: Sweet Originals on Sweetin vuonna 1998 julkaistu kahden cd-levyn kokoelma-albumi.


title: Itäarmeija

text: Itäarmeija oli valkoisten joukkojen armeija Suomen sisällissodassa. Armeijan komentaja oli kenraalimajuri Ernst Löfström alias Ernst Toll.


title: Itäarmeija

text: Päämajan yhdysupseeri ja tiedotusosaston päällikkö armeijakunnan esikunnassa (toimi Viipurin valtauksen aikana) Erik Malmberg, eläinlääkintähuollon järjestäjänä jääkäriyliluutnantti Georg Öhman.


title: Itäarmeija

text:
Operatiivinen osasto:
Yhteystoimisto:
Tietotoimisto:
Kulkulaitososasto:
Typografinen osasto:
Päällikkö everstiluutnantti L. A. Schwindt sekä adjutantit Sjöberg ja Vähäkallio.
Päällikkö armeijanintendentti Olli W. Genetz sekä kenttäintendentti (v.t. päällikkö) Alvar Brejlin, adjutantit Helenius ja Hjalmar Bärlund, rahastonhoitaja J. Björkstén.
Itäarmeijan ylilääkäri tohtori G. J. Winter, apulaisenaan tohtori Palmgren.
Eläinlääkäri jääkärikapteeni Georg Öhman.
Päällikkö adjutantti Brofeldt ja adjutantti Björk.
Postimestari Lehto.
Adjutantti Paul Thorwall.
Rovasti J. V. Vallinheimo.
Reservin luutnantti Isak Alfthan, toimi esikunnassa Viipurin hyökkäysvaiheen aikana.


title: Itäarmeija

text:
Komentaja: eversti Eduard Ausfelt.
Komentaja: eversti Ulrich von Coler.
Komentaja: majuri Rainer Stahel.
Komentaja: jääkärimajuri Lauri Malmberg.
Komentaja: jääkärieverstiluutnantti Aarne Sihvo.
Komentaja: everstiluutnantti O. A. Wilkman.
Komentaja: majuri Martin Ekström.
Komentaja: jääkärimajuri Juho Heiskanen.
Komentaja: jääkäriratsumestari Sven Weckström.
Täydennysjoukkoihin kuuluivat täydennyspataljoonat ja kenttälennätinjoukot.


title: Live in Denmark 1976

text: Live in Denmark on Sweetin vuonna 1998 julkaistu livealbumi, joka äänitettiin vuonna 1976 Tanskassa järjestetyssä konsertissa.


title: Christer Majbäck

text: Christer Majbäck (s. 30. tammikuuta 1964 Kiiruna) on entinen ruotsalainen maastohiihtäjä, moninkertainen arvokisamitalisti.


title: Christer Majbäck

text: Majbäck saavutti pronssia Oberstdorfin 1987 MM-kilpailujen 30 kilometrin perinteisen hiihtotavan kilpailussa Thomas Wassbergin ja Aki Karvosen jälkeen. Calgaryn olympialaisten 1988 15 kilometrillä (p) hän oli yhdestoista.


title: Christer Majbäck

text: Lahden MM-kilpailuissa 1989 Majbäck sai jälleen pronssia 30 kilometrin (p) kilpailussa. Hän jäi voittaja Vladimir Smirnovista 12,9 sekuntia; Vegard Ulvang oli toinen. Samoissa kisoissa Majbäck oli 15 kilometrin (p) kilpailussa kolmastoista. 4x10 kilometrin viestissä hän hiihti avausosuuden Ruotsin kultajoukkueessa, jonka muut jäsenet olivat Gunde Svan, Lars Håland ja Torgny Mogren.


title: Christer Majbäck

text: Majbäck saavutti hopeaa Val di Fiemmen 1991 MM-kilpailujen perinteisen hiihtotavan 10 kilometrin kilpailussa; hän jäi voittaja Terje Langlille 2,1 sekuntia. Viestissä hän sivakoi toisen osuuden Ruotsin hopeajoukkueessa, jonka muut viestinviejät olivat Thomas Eriksson, Svan ja Mogren. Majbäck oli lisäksi kymmenes 30 kilometrillä (p) sekä neljästoista 50 kilometrillä (v).


title: Christer Majbäck

text: Albertvillen olympialaisissa 1992 Majbäck sai pronssia 10 kilometrin perinteisen tyylin kilpailussa Ulvangin ja Marco Albarellon jälkeen sekä oli kuudes niin takaa-ajossa kuin 30 kilometrilläkin (p).


title: Christer Majbäck

text: Falunin MM-kilpailuissa 1993 Majbäck oli 30 kilometrillä (p) kahdestoista, 10 kilometrillä (p) neljästoista ja 50 kilometrillä (v) viidestoista. Lillehammerin 1994 olympialaisissa hän oli 50 kilometrin perinteisen hiihtotavan kilpailussa kuudes.


title: Christer Majbäck

text: Maailmancupissa Majbäck voitti 15 kilometrin vapaan hiihtotavan kilpailun Calgaryssa joulukuussa 1989. Hän oli lisäksi kerran toinen ja yhdeksän kertaa kolmas.


title: Batucada

text: Batucada on brasilialaisen samban alalaji, jota soitetaan erikokoisilla ja -näköisillä rummuilla ja muilla lyömäsoittimilla ilman melodiaa. Tyypillisesti bateriassa (vapaasti suomentaen rumpuryhmässä) on useita kymmeniä (harjoituksissa tai pienemmissä ryhmissä) tai jopa satoja (karnevaaleilla) soittajia ja jokaisella on yksi soitin. Batucada periytyy Afrikasta.


title: Batucada

text: Batucadalle luonteenomaista on erittäin nopea tempo, noin 140–160 iskua minuutissa.


title: Batucada

text: Batucada-bateriassa on laaja valikoima erilaisia lyömäsoittimia. Batucadassa käytettäviä soittimia ovat muun muassa:Nämä ovat nyky-batucadan perussoittimia, lisäksi käytetään jonkin verran myös muita soittimia, joskin niiden heikon kuuluvuuden takia niitä käytetään vain estetiikan vuoksi. Tällaisia soittimia ovat muun muassa pandeiro (tamboriinin näköinen rumpu, jossa kalvo ja pienet lautasen malliset kellot reunalla) ja reco-reco (guiron tapainen soitin, jota "raavitaan" kapulalla).


title: Lars Håland

text: Lars Håland (s. 28. heinäkuuta 1962) on entinen ruotsalainen maastohiihtäjä, viestin maailmanmestari.


title: Lars Håland

text: Häland saavutti pronssia Lahden MM-kilpailujen 1989 15 kilometrin vapaan hiihtotavan kilpailussa maanmiestensä Gunde Svanin ja Torgny Mogrenin jälkeen sekä hiihti kolmannen osuuden kultaa voittaneessa Ruotsin 4x10 kilometrin viestijoukkueessa, jonka muut jäsenet olivat Christer Majbäck, Svan ja Mogren. Håland oli lisäksi 15 kilometrin perinteisen hiihtotavan kilpailussa seitsemäs ja 50 kilometrin vapaan kisassa neljäs.


title: Lars Håland

text: Falunin MM-kilpailuissa 1993 Håland oli 50 kilometrin (v) kilpailussa kolmastoista.


title: Lars Håland

text: Håland saavutti Lahden MM-pronssin lisäksi kaksi muuta maailmancupin palkintosijoitusta: hän voitti Falunin 30 kilometrin vapaan hiihtotavan kilpailun maaliskuussa 1989 ja oli kolmas Salpausselän kisojen takaa-ajokilpailussa maaliskuussa 1990.


title: Viron vihreät

text: Viron vihreät () on virolainen vihreä puolue, joka perustettiin 25. marraskuuta 2006. Vihreät on vihreään liikkeeseen perustuva puolue, jolle perhearvot ja luonto ovat tärkeitä. Sen kannattajat ovat olleet etupäässä akateemisesti koulutettuja ja kulttuurityöntekijöitä. Puolue tavoittelee Riigikogun vuoden 2019 vaaleissa 11 paikkaa parlamentissa.


title: Viron vihreät

text: Vihreän puolueen aloiteryhmän organisaattori Valdur Lahtvee ilmoitti 1. marraskuuta 2006, että sen jäsenmäärä oli ylittänyt puolueen rekisteröintiin tarvittavan tuhannen jäsenen rajan. Puolueen perustava edustajakokous pidettiin Tallinnan teknillisellä yliopistolla 25. marraskuuta 2006. Perustava edustajakokous vahvisti vihreiden puolueohjelman ja valitsi 13-henkisen puoluehallituksen. Puhemiehiksi nousivat Peeter Jalakas, Valdur Lahtvee, Maret Merisaar ja Marek Strandberg. Strandberg ilmoitti puolueen tavoitteeksi viisi paikkaa ja vihreän eduskuntaryhmän muodostamisen Riigikogussa.


title: Viron vihreät

text: Maaliskuun 2007 parlamenttivaaleihin vihreät lähtivät 159 776,57 euron (2 499 960,13 kruunun) kampanjarahalla ja lopulta ylittivät alkuperäisen tavoitteensa saamalla kuusi paikkaa ja 39 279 ääntä eli 7,1 prosenttia kaikista äänistä. Näin ollen puolue oli yksi vaalivoittajista.


title: Viron vihreät

text: Suurimmaksi puolueeksi noussut vaalivoittaja Reformipuolue tarjosi vihreille hallituspaikkaa ja kutsui vihreiden valtuuskunnan mukaan hallitusneuvotteluihin. Vihreät ottivat osaa hallitusneuvotteluihin. Vihreille oltiin tarjoamassa tavallisia yleisiä ministerinvirkoja, mutta tämä ei innostanut vihreitä, koska he olivat olettaneet, että heille tarjottaisiin ympäristö- tai talous- ja viestintäministerin virkaa. Lopulta puolue ilmoitti hallitusneuvotteluiden loppuvaiheessa jäävänsä pois Andrus Ansipin toisesta hallituksesta.


title: Viron vihreät

text: Vuoden 2009 paikallisvaaleissa vihreät menetti kunnanvaltuutettunsa kaikkialla Harkua lukuun ottamatta. Vuoden 2011 parlamenttivaaleissa puolue jäi äänikynnyksen alle menettäen paikkansa ja putosi näin riigikogusta. Samalla myös vihreiden johto ilmoitti eroavansa.


title: Viron vihreät

text: Viron vihreät ovat pääasiassa perinteinen ympäristöpuolue, eikä se kuulu vasemmistoon tai arvoliberaaleihin, kuten joissain muissa Euroopan maissa. Vuoden 2007 vaaleissa puolueen teemoina olivat Viron metsien, merialueiden ja muiden luonnonvarojen suojelu, ilmastonmuutoksen vastainen taistelu ja suoran demokratian tukeminen. Taloudessa puolue kannattaa innovatiivisuutta ja konservatiivista veropolitiikkaa. Sen talousajattelua on Virossa kuvailtu myös keskustalaiseksi.


title: Viron vihreät

text: Viron vihreiden johto on hieman erilainen kuin muiden Viron puolueiden. Puolueen puheenjohtajana toimii Züleyxa Izmailova. Puolueen varsinainen johtoelin on jäsenten muodostama johtokunta tai puoluehallitus, joka perustamisvaiheessa oli 13-jäseninen.


title: Viron vihreät

text: Vihreiden ensimmäinen vakinainen puoluekokous kokoontui 13. kesäkuuta 2007. Kokous päätti kasvattaa johdon 19-henkiseksi. Samalla päätettiin olla valitsematta puolueelle puheenjohtajaa.


Viron vihreät


title: Viron kristillisdemokraattien puolue

text: Viron kristillisdemokraattien puolue () (EEKD) (30. maaliskuuta 2006 asti Viron kristillinen kansanpuolue (EKRP)) on virolainen kristillisdemokraattinen puolue, jolla ei ole edustusta Riigikogussa. Puolueella on 2 167 jäsentä ja sen puheenjohtaja on liikemies Aldo Vinkel.


title: Viron kristillisdemokraattien puolue

text: Aatteeltaan puolue on kristilliskonservatiivinen ja vastustaa Euroopan unionin perustuslakia ja samoin vastusti aikanaan Viron liittymistä Euroopan unioniin. Puolue on Euroopan kristillisen poliittisen liikkeen (EPCM) jäsen.


title: Viron kristillisdemokraattien puolue

text: Vuonna 2003 parlamenttivaaleissa puolue sai 1,1 prosenttia äänistä ja 5 275 ääntä eikä ainuttakaan edustajanpaikkaa. Vuoden 2007 parlamenttivaaleissa äänimäärä kasvoi 9 443 ääneen (1,7 prosenttia äänistä), mutta silti jäi reilusti alle Virossa käytössä olevan viiden prosentin äänikynnyksen.


title: Viron kristillisdemokraattien puolue

text: Vuoden 2002 kunnallisvaaleissa EKRP valittiin kolmeen kunnanvaltuustoon 247:stä saaden yhteensä seitsemän paikkaa. Kuressaaressa puolue sai yhden paikan 21:stä 5,6 prosentin ääniosuudella ja 294 äänellä. Pihtlan kunnassa kaksi paikkaa 11:stä 24,7 prosentin ääniosuudella ja 163 äänellä ja Püssissa neljä paikkaa 13:sta 31,8 prosentin ääniosuudella ja 191 äänellä.


title: Viron kristillisdemokraattien puolue

text: Vuoden 2005 kunnallisvaaleissa EKRP oli ehdolla kolmessatoista kunnassa 227:stä ja sai kolme paikkaa. Koko maassa puolue sai 1 799 ääntä eli 0,36 prosenttia kaikista äänistä. Puolue sai paikan Kuressaaressa 5,4 prosentin ääniosuudella ja 264 äänellä ja Pihtlan kunnassa kaksi paikkaa 18,3 prosentin ääniosuudella ja 109 äänellä.


title: Viron kristillisdemokraattien puolue

text: Puolue oli ehdolla näissä kunnissa, mutta ei saanut valtuustoihin ainuttakaan paikkaa:


title: Viron kristillisdemokraattien puolue

text: Püssin kaupungissa puolue ei ollut ehdolla, joten se menetti kaikki neljä paikkaansa. Virossa on kunnallisvaaleissakin äänikynnys, joka on viisi prosenttia lasketuista äänistä.


title: Länsiarmeija

text: Länsiarmeija oli valkoisten joukkojen armeija Suomen sisällissodassa. Se perustettiin huhtikuussa 1918 uudelleen organisoitaessa valkoista armeijaa. Armeijan toiminta-alue oli Pohjanlahdesta Päijänteeseen. Sen tehtävänä oli hyökätä Riihimäen suuntaan käytössä olevillä värvätyillä rykmenteillä sekä neljällä suojeluskuntarykmentillä. Sen piti yhteistyössä saksalaisten kanssa puhdistaa Etelä- ja Länsi-Suomi punaisista joukoista.


title: Länsiarmeija

text:
Lahden länsipuolella olleet punaiset antautuivat 2. toukokuuta, jonka jälkeen taistelut keskittyivät itäarmeijan alueelle.Adjutantti ratsumestari E. von Bornstedt, yhteysupseeri ja lennätin- ja puhelinkomennuskunnan päällikkö luutnantti Erik von Frenckell
Päällikkö: everstiluutnantti Maximilian Spåre.
Armeijaintendentti luutnantti Bruno Swendelin, kamreeri luutnantti Rudolf Bäckman.
Ase- ja tykistötarkastaja eversti P. Londén, kivääri- ja konekiväärivaraston johtaja herra V. Keynäs.
Armeijanlääkäri tohtori Ernst V. Knape.
Armeijaneläinlääkäri, eläinlääkäri J. N. Pettersson.
Esikuntakomendantti kenraalimajuri Torsten Leonard Lode.
Armeijanauditööri varatuomari Per Antell.


title: Länsiarmeija

text:
Komentaja: kenraalimajuri Ernst Linder.
Komentaja: eversti Harald Hjalmarson.
Päällikkö: everstiluutnantti Maximilian Spåre, v.t. päällikkö everstiluutnantti J. A. K. Renvald.
Päällikkö: majuri Martin Ekström.
Vaasan rykmentin täydennyspataljoona
1. Pohjanmaan rykmentin täydennyspataljoona
2. Pohjanmaan rykmentin täydennyspataljoona
Porin rykmentin täydennyspataljoona
1. krenatöörirykmentin täydennyspataljoona
2. krenatöörirykmentin täydennyspataljoona
Hämeen etappipataljoona
Pohjois-Savon rykmentin täydennyspataljoona
Etelä-Savon rykmentin täydennyspataljoona
Savon etappipataljoona
14. patteri


title: Jeanne-Marie Bouvier de la Motte-Guyon

text: Jeanne-Marie Bouvier de la Motte-Guyon eli Madame Guyon (13. huhtikuuta 1648 Montargis, Ranska – 9. kesäkuuta 1717 Blois, Ranska) oli ranskalainen katolinen kristitty mystikko ja kirjailija, joka oli vangittuna kerettiläisyydestä seitsemän vuoden ajan Bastiljissa. Hänen kirjojaan on käännetty postuumisti useille kielille.


title: Jeanne-Marie Bouvier de la Motte-Guyon

text: Jeanne Marie Bouvier de la Motte asui ensimmäiset 33 vuotta elämästään Montargisissa, noin 110 kilometriä Pariisista etelään. Hänen perheensä oli arvossa pidetty, mutta ei kovin varakas. Hänen isänsä Claude Bouvier oli Montargisin tuomioistuimen prokuraattori. 16-vuotiaana hän meni naimisiin 22 vuotta vanhemman varakkaan naapurinsa Jacques Guyonin kanssa. Avioliitto ei ollut järin onnellinen ja Jeanne Marie pakeni perhe-elämänsä turhautumia sisäiseen rukoukseen. Jacques Guyonin kuoltua 1676 Jeanne Marie jäi leskeksi 28-vuotiaana, varakkaana kolmen lapsen yksinhuoltajana. Kaksi perheen lasta oli kuollut pieninä.


title: Jeanne-Marie Bouvier de la Motte-Guyon

text: Barnabiittimunkki Père Lacombe tutustutti Madame Guyonin mystiikkaan ja hän kuvailee sisäisiä kokemuksia kirjassaan "Vie de Madame Guyon". Guyonilla oli voimakas kokemus Jumalan konkreettisesta läsnäolosta ja rukouksen helppoudesta. Tämä vaihe kesti kahdeksan vuotta. Tämän jälkeen Guyon menetti kokemuksen Jumalan armosta ja suosiosta, eikä hengellinen elämä enää ollut voimakasta. Tätä hän kutsuu "mystiseksi kuolemaksi". Tämä kriisi kesti seitsemän vuotta, jonka jälkeen hän elpyi uudelleen kolmanteen "uudelleensyntymisen" ja uuden elämän vaiheeseen, mitä hän kutsuu myös "apostoliseksi vaiheeksi". Ajatuksena on, että ensimmäisen vaiheen aikana hän vallitsi Jumalaa, kun taas viimeisessä vaiheessa Jumala vallitsi häntä. Ensimmäisessä vaiheessa Jumala oli yhtyneenä vain sielun voimiin, mutta viimeisessä Jumala toimii ihmisessä ja tekee omia tekojaan ihmisen kautta.


title: Jeanne-Marie Bouvier de la Motte-Guyon

text: Saavutettuaan "apostolisen vaiheen" Guyon jätti lapsensa toisten hoitoon tunnettuaan vetoa lähteä Geneveen. Ensiksi hän muutti Annecyyn ja sitten Thonon-les-Bainsiin, missä hän tapasi uudelleen Père Lacomben (heinäkuussa 1681) ja jatkoi tämän ohjauksessa. Hän alkoi myös kertoa laajemmin ajatuksistaan. Geneven piispa M. D'Aranthon d'Alex oli ensin ollut tyytyväinen Guyonin saapumisesta, mutta pyysi häntä kohta poistumaan hiippakunnastaan ja karkotti samalla myös Lacomben, joka muutti Vercellin piispan suojelukseen. Guyon seurasi mentoriaan Torinoon, minkä jälkeen hän palasi Ranskaan, Grenobleen, missä hän julkaisi teoksensa "Moyen court" 1685 ja jatkoi opettamista. Nyt Grenoblen piispa, kardinaali le Camus, karkotti hänet ja hän matkusti Vercelliin Lacomben luo. Vuotta myöhemmin he muuttivat Pariisiin.


title: Jeanne-Marie Bouvier de la Motte-Guyon

text: Ajankohta levittää spiritualista kristillisyyttä Pariisissa oli huonosti valittu. Kuningas Louis XIV oli vasta saanut quietismin edustajia tuomituksi Roomassa, eikä hän katsonut hyvällä mielestään samantyyppisen mystiikan opettamista omassa pääkaupungissaan. Lacombe suljettiin ensin Bastiljiin, minkä jälkeen hän oli pidätettynä Oloronin ja Lourdesin linnoissa. Madame Guyon pidätettiin sairautensa vuoksi vähän myöhemmin, 9. tammikuuta 1688. Eräs hänen syyttäjistään oli hänen oma veljensä, barnabiittimunkki isä de la Motte.


title: Jeanne-Marie Bouvier de la Motte-Guyon

text: Päästyään seitsemän kuukauden päästä vapaaksi hän tapasi Abbé de Fénelonin, josta tuli hänen kuuluisin opetuslapsensa. Fenelonin kautta Guyonin opetukset saivat uutta läpäisykykyä uskonnollisissa piireissä. Tällä kertaa Chartresin piispa huolestui leviävistä spiritualistisista ajatuksista. Madame Guyon itse pyysi, että hänen kirjoituksensa tutkisivat sekä maallinen oikeus että teologit. Kuninkaan määräyksestä kirjoituksien arviointiin määrättiin Meauxin piispa Jacques Bénigne Bossuet, Chblonsin piispa ja myöhemmin Pariisin arkkipiispa Louis-Antoine de Noailles ja M. Tronson ("Society of Saint-Sulpice"n johtaja).


title: Jeanne-Marie Bouvier de la Motte-Guyon

text: Tutkimusten ollessa meneillään Pariisin arkkipiispa tuomitsi Guyonin julkaisut 10. lokakuuta 1694, jolloin Guyon pakeni pidätystä peläten Meauxiin. Bossuetin julkaistua 34 teesiä katolisesta spiritualismista, Guyon palasi salaa Pariisiin. Poliisi kuitenkin pidätti Madame Guyonin 24. joulukuuta 1695 ja vangitsi hänet. Hän oli vangittuna ensin Vincennesissä, sitten Vaugirardissa ja lopulta Bastiljissa, missä hän allekirjoitti vakuutuksen olla levittämättä oppejaan 23. elokuuta 1696.


title: Jeanne-Marie Bouvier de la Motte-Guyon

text: Hänen kirjoituksensa olivat kuitenkin aiheuttaneet valtaisan julkisen debatin Bossuetin ja Fénelonin välillä. Madame Guyon oli kuitenkin vangittuna Bastiljissa aina 21. maaliskuuta 1703 saakka. Seitsemän vuoden vankeuden jälkeen hän muutti poikansa kanssa asumaan Bloisin hiippakuntaan pieneen kylään, jossa hän eli 15 vuotta eristyneenä ja hiljaisuudessa tavaten ainoastaan luotettavia kannattajapiiriensä edustajia.


title: Jeanne-Marie Bouvier de la Motte-Guyon

text: Guyonin kirjoituksia alettiin julkaista Hollannissa 1704 ja hän sai kannattajia sekä Englannissa ja Saksassa. Muun muassa Lordi Forbes ja Wettstein kävivät tapaamassa Guyonia Bloisissa ja heidän välityksellään Madamen opit levisivät protestanttien keskuuteen. Erityisesti hollantilainen pastori Poiret alkoi julkaista hänen töitään ja pietistipastori Duthoit-Mambrini jatkoi julkaisutyötä. Vaikka hänen kirjansa olivat pitkään unohdettuja Ranskassa, ne jatkoivat elämäänsä erityisesti Saksassa, Sveitsissä, Englannissa ja metodistien keskuudessa Pohjois-Amerikassa.


title: Arie Verveen

text: Arie Verveen (s. 28. syyskuuta 1966 Irlanti) on irlantilainen näyttelijä.


title: Arie Verveen

text: Verveen asuu pääsääntöisesti Irlannissa. Hänen näyttelijäuransa alkoi Michael V. Gazzon kirjoittamassa näytelmässä "A Hatful Of Rain". Näytelmän jälkeen Verveen matkusti New Yorkiin ja työskenteli Actor's Studiossa Arthur Pennin assistenttina. Tuona aikana hän osallistui usean opiskelija- ja indie-elokuvien tekoon.


title: Arie Verveen

text: Hänen ensimmäinen varsinainen elokuvaroolinsa oli elokuvassa "Verkon kuristuksessa" (1996). Hänen vastanäyttelijöinään olivat Edward James Olmos ja Maria Conchita Alonso ja Verveen sai roolistaan kiitosta ja debyyttipalkintoja. Vuonna 1998 hän näytteli sotamies Charlie Dalea Terrence Malickin ohjaamassa sotaelokuvassa "Veteen piirretty viiva". 2000-luvulla Verveen on tehnyt sivuosarooleja sekä televisiolle että valkokankaalle.


title: Stephan Lichtsteiner

text: Stephan Lichtsteiner (s. 16. tammikuuta 1984 Adligenswil) on sveitsiläinen jalkapalloilija, pelipaikaltaan puolustaja. Hän edustaa Englannin Valioliigassa pelaavaa Arsenalia. Aiemmin Lichtsteiner pelasi Ranskan Ligue 1:n Lillen riveissä sekä Serie A:n Laziossa ja Juventuksessa. Lichtsteiner lukeutuu myös Sveitsin maajoukkueen vakionimiin.


title: Stephan Lichtsteiner

text: Lichtsteiner aloitti ammattilaisuransa Grasshopperin riveissä vuonna 2001. Hän voitti Sveitsin-mestaruuden 2003. Lilleen hän siirtyi vuonna 2005. Siirto Lazioon tapahtui vuonna 2008. Laziossa hän voitti Italian Cupin vuonna 2009, loppuottelussa kaatui Sampdoria rangaistuspotkukilpailun jälkeen. Samana vuonna Lazio kohtasi Italian SuperCupin finaalissa Interin, jonka Lazio voitti 2–1. Hän sai Laziossa lempinimen Forrest Gump, väsymättömän ja periksi-antamattoman pelityylinsä vuoksi.


title: Stephan Lichtsteiner

text: Lichtsteiner siirtyi Juventukseen kymmenen miljoonan euron siirtosummalla kesällä 2011. Hän on voittanut Italian-mestaruuden peräti seitsemällä peräkkäisellä kaudella: 2011–2012, 2012–2013, 2013–2014 ja 2014–2015, 2015-2016, 2016-2017 ja 2017-2018. Lisäksi hän voitti Italian cupin 2015, 2016, 2017 ja 2018 sekä pelasi Mestarien liigan loppuottelussa keväällä 2015. Lichtsteinerin sopimus päättyi kesäkuussa 2018, jonka jälkeen hän siirtyi ilmaissiirrolla Arsenaliin.


title: Stephan Lichtsteiner

text: Sveitsin maajoukkueessa Lichtsteiner debytoi vuonna 2006. Hän pelasi kolme ottelua MM-kilpailuissa 2010 ja neljä ottelua 2014 sekä kolme ottelua EM-kilpailuissa 2008.


title: Stephan Lichtsteiner

text: Lähde: Soccerway


Euroopan turvallisuus- ja yhteistyöjärjestön parlamentaarinen yleiskokous (englanniksi lyhennettynä "OSCE PA") on Euroopan turvallisuus- ja yhteistyöjärjestön jäsenvaltioiden valtiopäiväedustajista koostuva kokous. Vuonna 2014 yleiskokouksen puheenjohtajaksi valittiin Ilkka Kanerva. Hänen kautensa jälkeen puheenjohtajaksi valittiin itävaltalainen kansanedustaja Christine Muttonen vuonna 2016.


Euroopan turvallisuus- ja yhteistyöjärjestön Suomen puheenjohtajuuskausi oli 2008 ja puheenjohtajana toimivat vuorollaan Suomen ulkoasiainministerit Ilkka Kanerva ja Alexander Stubb (1.4.2008 alkaen).


title: Euroopan turvallisuus- ja yhteistyöjärjestön Suomen puheenjohtajuuskausi

text: Puheenjohtajuuskauden suuria haasteita olivat Venäjän ja Yhdysvaltain suhteet, jotka ovat jännittyneet ajankohtaisista kansainvälispoliittisista aiheista, kuten:Suomen eduskunnan ulkoasiainvaliokunnan puheenjohtaja Pertti Salolaisen mukaan Suomen puheenjohtajakauden tehtävänä on pelastaa Etyj.


title: Lázár Lovász

text: Lázár Lovász (s. 24. toukokuuta 1942) on unkarilainen entinen moukarinheittäjä ja olympiamitalisti.


title: Lázár Lovász

text: Lovászin uran paras saavutus oli olympiapronssi Méxicossa 1968 tuloksella 69,78 m. Japanin Takeo Sugawara sai saman tuloksen mutta jäi neljänneksi, koska Lovászin toiseksi pisin heitto oli pidempi kuin japanilaisen vastaava. Méxicon tulos oli Lovászin uran pisin heitto. Hän sijoittui kaksi kertaa EM-kilpailuissa kuudenneksi: Budapestissä 1966 tuloksella 65,28 m ja Ateenassa 1969 tuloksella 66,90 m.


title: Karl A. Ebb

text: Karl (Kalle) Alfred Ebb (5. syyskuuta 1896 Turku – 22. elokuuta 1988 Helsinki) oli suomalainen liikemies ja monipuolinen urheilija, joka oli alppihiihdon ja autourheilun uranuurtajia Suomessa.


title: Karl A. Ebb

text: Ebb meni naimisiin Lempi Järvisen kanssa ja yhdessä he perustivat 1920 Ebb-Solmio Oy -nimisen yrityksen, joka erikoistui solmioiden valmistukseen. Tästä avioliitosta Ebbillä oli yksi poika, Heimo Ebb (1922–1944), joka kaatui jatkosodan viimeisenä kesänä Ihantalassa 17. heinäkuuta 1944. Ebb meni 1945 uusiin naimisiin toimistopäällikkö Märtha Charlotta Reikon kanssa, tästä liitosta ei ollut lapsia.


title: Karl A. Ebb

text: Paulon Säätiön hoitoon on uskottu Kalle ja Märtha Ebbin rahasto, joka tukee nuorten alppihiihtoa.


title: Karl A. Ebb

text: Ebb oli monipuolinen urheilija, joka harrasti keskimatkan juoksulajeja, rintauintia, kilpa-autoilua, pyöräilyä ja pujottelua. Hän aloitti urheilemisen TUL:ään kuuluneessa Helsingin Jyryssä ja hankki vuosina 1919–1922 juoksulajeissa kuusi henkilökohtaista TUL:n mestaruutta sekä kymmenen viesti- ja joukkuemestaruutta. Ebb erosi Jyrystä ja liittyi SVUL:ään päästäkseen osallistumaan Pariisin olympialaisiin 1924. Näissä olympialaisissa Ebb sijoittui viidenneksi 3 000 metrin estejuoksussa, jonka voitti Ville Ritola. Ebb voitti samana vuonna myös 400 metrin aitajuoksun SM-pronssia ja hänellä oli myös SM-pronssi 200 metrin rintauinnissa sekä useita piirinmestaruuksia pyöräilyssä.


title: Karl A. Ebb

text: Autourheilun puolella Ebb oli mukana käynnistämässä Eläintarhanajoja 1932 ja hän voitti niissä kaksi kertaa, vuosina 1933 ja 1935. Ebbistä tuli ensimmäinen kansainvälisesti menestynyt suomalainen kilpa-ajaja, kun hän voitti Ruotsin GP:n vuonna 1932. Ebbin ajokkina Skandinavian kilpailuissa oli aluksi Auburn ja myöhemmin hän ajoi menestyksellä Mercedes-Benz SSK:lla Suomen ja Viron GP-kilpailuissa.


title: Karl A. Ebb

text: Ebb oli myös ensimmäinen ulkomailla kilpaillut suomalainen alppihiihtäjä. Hän voitti pujottelun SM-kultaa Sallassa 1938 ja SM-hopeaa 1943. Ebbin jatkosodassa kaatunut poika Heimo Ebb oli myös lupaava pujottelija ja ehti voittaa pujottelun SM-pronssia talvella 1944. Ebb oli myös perustamassa Suomen Slalom-liittoa 1941.


title: Karl A. Ebb

text: Vuonna 1939 Ebb tutustui metsästysretkellä Janakkalan Kiianlinnan alueeseen ja huomasi sen sopivaksi laskettelurinteiden perustamiseen. Ebb osti alueen ja raivasi sinne yhdessä poikansa Heimon kanssa laskettelurinteen, joka oli ensimmäisen kerran käytössä 30. marraskuuta 1939. Sodan jälkeen Ebb teki Kiianlinnaan vielä toisenkin laskettelurinteen ja rakensi sinne myös 1950 Suomen ensimmäisen hiihtohissin. Kiianlinnassa oli myös Ebbin rakennuttama hiihtomaja, ja kaatumisensa jälkeen Heimo Ebb haudattiin alueelle. Kiianlinna ei ollut yleisölle avoin laskettelupaikka, toisin kuin viereen myöhemmin perustettu Kalpalinna, vaan rinteet olivat Ebbin ja hänen ystäviensä omassa käytössä. Ebb myi Kiianlinnan 1970-luvulla Kalpalinnan omistajille. Vuonna 1979 paljastettiin taiteilija Erkki Kanniston suunnittelema Karl. A. Ebbin muistoreliefi Kiianlinnassa sijaitsevan Kallen majan seinässä.


title: S. P. J. Keinänen

text: Sulo Paavo Johannes (S. P. J.) Keinänen () oli suomalainen liikemies, autourheilun harrastaja ja keksijä. Hän oli 1930- ja 1940-luvuilla yksi Pohjoismaiden menestyneimpiä kilpa-autoilijoita.


title: S. P. J. Keinänen

text:
Keinänen harjoitti käytettyjen autojen kauppaa ja hän omisti myös autokorjaamon. Hän piti valtalehdissä pysyvää ilmoitusta, jonka tunnuslause oli ”Oikea auto oikealle miehelle”. Kun Keinänen sai tuomion tekemistään lukuisista konkursseista, Helsingin Sanomien reportterina ollut Mauri Sariola otsikoi juttunsa ”Oikea tuomio oikealle miehelle”, mistä Keinänen suuttui ja vaati pääjohtaja Eljas Erkolta Sariolan erottamista, mutta tuloksetta. Sariola puolestaan sijoitti seuraavaan kirjaansa "Susikoski ottaa omansa" Keinästä muistuttavan iljettävän autokauppiaan Oskari Syrjäsen, jonka kirjan päähenkilö Susikoski toimittaa vankilaan.
Keinänen aloitti kilpa-ajamisen vuonna 1927 Chryslerilla. Vuonna 1931 Keinänen oli mukana käynnistämässä Eläintarhan ajoja Helsingissä ja hänen paras saavutuksensa kilpailu-urallaan oli toinen sija Ruotsin GP:ssä 1932. Keinänen jatkoi kilpa-ajamista aina vuoteen 1963 saakka, jolloin hän osallistui Lohjanjärven jääratakilpailuihin. Eläintarhan ajoihin Keinänen otti osaa viimeisen kerran vuonna 1951. Kaikkiaan Keinänen osallistui 14 kilpailuun, joista hän voitti 11 ja saavutti kaksi toista sekä yhden viidennen sijan.


title: S. P. J. Keinänen

text: Keinänen teki myös monia lähinnä autotekniikkaan liittyviä keksintöjä. Hän keksi 1940-luvulla Monorator-nimisen häkäpöntön, jossa saattoi käyttää polttoaineena märkää puuta. Keinänen kehitti myös autojen pyörissä käytettyjä lumiketjuja ja 1960-luvulla hän kehitti metallinastoin varustetut Keinäs-nastarenkaat. Näitä renkaitaan Keinänen mainosti televisiossa ajamalla Studebaker-autollaan teatterin lavalle. Keinänen rakensi myös Chrysler-kilpa-autoonsa erityisen ”koveron”, johon ajaja saattoi suojautua onnettomuuden uhatessa ja hypätä sitten pois autosta sopivalla hetkellä.


title: S. P. J. Keinänen

text: Keinäsen yhtiön Suomen Liikenne Oy:n lento-osasto perusti vuonna 1949 ns. jokamiehen lentokoulun jonka tarkoitus oli kouluttaa lentäjiä edulliseen hintaan. Koululla oli Malmin lentoasemalla viisi pienkonetta ja opettajana toimi lentomestari evp. Oiva Tuominen.


title: S. P. J. Keinänen

text: Keinäsen nimi liittyy myös Yhdysvalloista Suomeen käytettyinä tuotuihin Checker-takseihin, joita oli tarkoitus käyttää muun muassa Helsingin olympialaisten yhteydessä. Helsinkiläiset taksiautoilijat halusivat panostaa asiakkaiden palveluun uusimalla pääosin sotia edeltäneeltä ajalta olevaa kalustoaan ja kohentamalla kielitaitoaan. Autojen tuontia varten perustettu yhtiö Autoilijain Hankinta teki kaupat 500 Yhdysvalloissa käytöstä poistetusta Checker-taksista, jotka kaikki oli varattu Suomessa jo etukäteen; lisäksi yli 200 autoilijaa oli vielä jäänyt jonoon. Autot, joihin oli asetettu suuria odotuksia, olivat kuitenkin jo yli 1 000 000 kilometriä ajettuja ja huonokuntoisia, ja ne poistuivatkin suurelta osin pian liikenteestä. Sitkeimmät yksilöt säilyivät Helsingin taksitolpilla 1960-luvun alkuun saakka. Taksiautoilijat, jotka tunsivat tulleensa petetyiksi, nostivat mittavaksi paisuneen oikeusjutun (”Checker-kekkerit”), jossa syyllisiä etsittiin niin Atlantin tältä kuin tuoltakin puolelta. Lopulta autoilijat pyysivät käytettyjen autojen kauppaan erikoistuneen Keinäsen hoitamaan Checker-kauppaan liittynyttä korvausasiaa ja varaosahuoltoa. Vuonna 1954 Keinänen perusti yhdessä yhdysvaltalaisen valmistajan kanssa Checker Oy:n, jonka oli tarkoitus tuoda maahan uusia autoja. Tuolloin vielä voimassa olleen autojen tuontisäännöstelyn vuoksi viranomaiset eivät kuitenkaan myöntäneet tuontilupia ja yhtiön toiminta päättyi vuonna 1957.


title: S. P. J. Keinänen

text: S. P. J. Keinäsen poika oli ralliautoilija Esko Keinänen.


title: Rolf Fringer

text: Rolf Fringer (s. 26. tammikuuta 1957) on itävaltalainen jalkapallovalmentaja.


title: Rolf Fringer

text: Fringer on valmentanut urallaan Sveitsissä, Saksassa, Arabiemiraateissa, Kreikassa ja Kyproksella, muttei kotimaassaan Itävallassa. Fringerin uran suurimmat saavutukset ovat Sveitsin mestaruudet 1993 ja 1998.


title: Rolf Fringer

text: Lokakuun lopulla 2008 Fringer palasi valmennustehtäviin, kun Sveitsin pääsarjaseura FC Luzern palkkasi hänet päävalmentajakseen. Fringerin johdolla Luzern säilytti kauden 2008/09 päätteeksi sarjapaikkansa karsintojen kautta. Ensimmäinen täysi kausi oli suurempi menestys ja Fringer luotsasi seuran komeasti neljänneksi ja Eurooppa-liigan karsintoihin. Kaudella 2010/11 seura taisteli syyskaudella aivan kärkisijoista, mutta keväällä vauhti hiipui. Fringer sai lopulta potkut toukokuun alussa 2011 Luzernin ollessa liigassa viidentenä, neljä pistettä Eurooppa-liigaan oikeuttavasta neljännestä sijasta.


title: Rolf Fringer

text: Maaliskuun lopussa 2012 Fringer allekirjoitti kesään 2014 ulottuvan sopimuksen Sveitsin liigan keskikastissa majailleen FC Zürichin kanssa. Fringerin johdolla FCZ sijoittui kauden päätteeksi lopulta kuudenneksi. Syksy 2012 sujui joukkueelta surkeasti ja liigan häntäpäähän vajoaminen johti lopulta Fringerin potkuihin marraskuun lopussa.


title: Rolf Fringer

text: Joulukuussa 2014 Fringeristä tuli FC Luzernin urheilutoimenjohtaja. Fringerin pesti seurassa päättyi potkuihin tammikuussa 2016. Potkujen taustalla arvioitiin olleen erimielisyydet seurajohdon ja päävalmentaja Markus Babbelin kanssa..


title: Markku Turunen

text: Markku Pekka Turunen (s. 22. elokuuta 1952 Suonenjoki) on suomalainen Tampereella asuva kirjailija.


title: Markku Turunen

text: Sosionomin ja kirjastotutkinnon Tampereen yliopistossa suorittanut Turunen toimi kirjastonhoitajana vuoteen 1998 saakka. Hän oli aikaisemmin työskennellyt myös mm. hotellipoikana, rakennustyömiehenä, levysepän apulaisena ja hitsaajana.


title: Markku Turunen

text: Turusen esikoisromaani oli 1982 ilmestynyt tieteiskuvitelma "Valmiissa maailmassa".


title: Ville Priha

text: Ville Pekka Priha (s. 19. syyskuuta 1975 Jyväskylä) on entinen suomalainen jalkapalloilija. Hän oli pelipaikaltaan hyökkääjä.


title: Ville Priha

text: Priha on Jyväskylän Jalkapalloklubin kasvatti. Hän teki liigadebyyttinsä Vaasan Palloseuran joukkueessa 18. toukokuuta 1997 ja ensimmäisen liigamaalinsa kuukautta myöhemmin. Hän pelasi 131 pääsarjaottelua ja teki niissä 37 maalia. Suomen maajoukkueessa hän pelasi kaksi A-maaottelua.


title: Ville Priha

text: Vuonna 2006 Priha ryhtyi kasvattajaseuransa JJK:n edustusjoukkueen pelaaja-valmentajaksi. Seuraavalla kaudella Priha keskittyi yksinomaan valmennustehtäviin ja nosti ensi työkseen JJK:n Kakkosesta Ykköseen. Kaudella 2007 JJK sijoittui sarjassaan kolmanneksi ja voitti Suomen cupissa muun muassa TPS:n ja MyPan. Menestys jatkui kaudella 2008 JJK:n noustessa ensimmäisenä keskisuomalaisena joukkueena Veikkausliigaan. Ensimmäisellä liigakaudella joukkue säilytti sarjapaikkansa karsinnan kautta, mutta seura ja Priha eivät kuitenkaan jatkaneet yhteistyötään kauden jälkeen.


title: Hans-Peter Zaugg

text: Hans-Peter Zaugg (s. 2. joulukuuta 1952) on sveitsiläinen jalkapallovalmentaja ja entinen pelaaja.


title: Hans-Peter Zaugg

text: Zaugg pelasi urallaan Sveitsissä edustaen kolmea eri seuraa. Suurimmaksi saavutukseksi jäi Sveitsin Cupin finaalipaikka 1975.


title: Hans-Peter Zaugg

text: Zaugg valmensi 1980-luvulla pieniä sveitsiläisseuroja vailla sen suurempaa menestystä. 1990 Sveitsin jalkapalloliitto palkkasi Zauggin juniorimaajoukkueen päävalmentajaksi ja 1992 hän nousi englantilaisvalmentaja Roy Hodgsonin apuvalmentajaksi Sveitsin A-maajoukkueeseen. Zaugg oli apuvalmentajana mukana MM-kisoissa 1994 sekä EM-kisoissa 1996. Hän toimi apuvalmentajana maajoukkueessa lokakuuhun 1999 saakka työskennellen myös portugalilaisen Artur Jorgen, itävaltalaisen Rolf Fringerin ja ranskalaisen Gilbert Gressin apuvalmentajana.


title: Hans-Peter Zaugg

text: Zaugg nousi päävalmentajaksi Sveitsin maajoukkueessa Gressin lähdön myötä lokakuussa 1999. Hänen pestinsä kesti vain puolisen vuotta, kesäkuuhun 2000. Maajoukkuevuodet lisäsivät kuitenkin Zauggin arvostusta Sveitsissä ja hän siirtyi 2000 Sveitsin suurseuran Grasshopper-Club Zürichin päävalmentajaksi. Zaugg johdatti Grasshopperin Sveitsin mestariksi 2001 jättäen tehtävänsä kauden jälkeen.


title: Hans-Peter Zaugg

text: 2002–2003 Zaugg toimi FC Luzernin päävalmentajana ennen siirtymistään BSC Young Boysin peräsimeen. Zaugg luotsasi berniläiset liigahopealle ja Uhrcupin voittoon 2004. Zaugg sai potkut lokakuussa 2005 huonon alkukauden vuoksi.


title: Hans-Peter Zaugg

text: Joulukuussa 2006 Zaugg palasi valmennustehtäviin, kun hän korvasi maamiehensä Martin Andermattin Liechtensteinin maajoukkueen päävalmentajana. Zaugg jätti Liechtensteinin maajoukkueen lähes kuuden vuoden valmennusvastuun jälkeen lokakuun lopussa 2012.


title: Hans-Peter Zaugg

text: Joulukuussa 2015 Zauggista tuli Sveitsin alasarjoissa pelaavan FC Solothurnin päävalmentaja.


title: Hans-Peter Zaugg

text: Meriitit valmentajana


title: Sol

text: Sol voi tarkoittaa seuraavia:


title: Bruno Weil

text: Bruno Weil (s. 24. marraskuuta 1949 Hahnstätten, Saksa) on saksalainen kapellimestari, joka tunnetaan erityisesti wieniläis-klassisen musiikin johtajana. Hän opiskeli Hans Swarowskyn ja Franco Ferraran johdolla ja menestyi hyvin kansainvälisissä kapellimestarikilpailuissa. Hän toimi Ausburgin oopperan musiikillisena johtajana ja Ausburgin filharmonisen orkesterin taiteellisena johtajana 1981–1989. Vuosina 1994–2002 Weil toimi Duisburgin sinfoniaorkesterin musiikillisena johtajana. Weil on torontolaisen Tafelmusik-orkesterin päävierailija ja vuodesta 1992 lähtien hän on ollut kalifornialaisen Carmel Bach -festivaalin musiikillinen johtaja. Weil toimii myös Baijerin Irseessa järjestettävän periodisoittimille omistetun Klang und Raum -festivaalin taiteellisena johtajana. Vuodesta 2001 alkaen Weil on opettanut Münchenin musiikkikorkeakoulussa.


title: Bruno Weil

text: Bruno Weil on johtanut maailman huomattavimpia sinfoniaorkestereita Yhdysvalloissa, Britanniassa, Saksassa, Ranskassa, Japanissa, Kanadassa, Brasiliassa, Alankomaissa, Itävallassa ja Australiassa. Hän on johtanut myös oopperaproduktioita Berliinissä, Hampurissa, Dresdenissä ja Wienissä. Weil on tehnyt levytyksiä Tafelmusik-orkesterin, Valistuksen ajan orkesterin ja Wienin sinfoniaorkesterin kanssa Sony-levymerkille. Levytyksiin kuuluvat muun muassa Schubertin kaikki messut ja sinfoniat numerot 5–8 sekä Carl Maria von Weberin Taika-ampujan levytys periodisoittimin.


title: Bruno Weil

text: Syyskuussa 2007 Bruno Weil johti Suomessa Radion sinfoniaorkesteria, joka soitti Haydnia, Mozartia ja Beethovenia.


title: Miguel de Unamuno

text: Miguel de Unamuno y Jugo (29. syyskuuta 1864 Bilbao, Espanja – 31. joulukuuta 1936) oli espanjalainen esseisti, runoilija, romaani- ja näytelmäkirjailija sekä filosofi. Unamuno oli modernisti, joka häivytti eri tyylilajien välisiä eroja. Filosofina ja kirjailija hän edusti kristillistä eksistentialismia. Unamuno toimi muun muassa Salamancan yliopiston rehtorina. Hän ajoi maansa eurooppalaistumista mutta myöhemmin muutti tämän kannan jopa päinvastaiseksi. Hänen ajatteluunsa vaikuttivat Bergson, Kierkegaard ja William James.


title: Marcel Koller

text: Marcel Koller (s. 11. marraskuuta 1960 Zürich) on sveitsiläinen jalkapallovalmentaja ja entinen puolustaja. Elokuusta 2018 lähtien hän on toiminut FC Baselin päävalmentajana.


title: Marcel Koller

text: Koller on sveitsin suurseuran Grasshopper-Club Zürichin omia kasvatteja ja hän debytoi ykkösjoukkueessa 1980. Koller edusti zürichiläisseuraa 17 vuotta voittaen seitsemän Sveitsin mestaruutta ja viisi cupin mestaruutta. Kaikkiaan hän pelasi Grasshoppersin paidassa yli 400 ottelua. Sveitsin maajoukkueessa Koller pelasi 56 A-maaottelua ja teki 3 maalia. Hän oli mukana Sveitsin joukkueessa EM-kisoissa 1996, joihin hän lopetti maajoukkueuransa.Koller aloitti valmennusuransa 1997 FC Wilin joukkueessa. Kollerin johdolla Wil nousi kauden 1997–98 päätteeksi pääsarjatasolle. Tammikuussa 1999 Koller siirtyi Wilistä FC St. Galleniin, jonka hän johdatti yllättäen Sveitsin mestariksi 2000. Mestaruus oli seuran historian toinen, edellisestä oli kulunut jo huimat 96 vuotta. UEFA Cupissa Koller sai sulan hattuun, kun St. Gallen pudotti jatkosta Chelsean. Koller valittiin vuoden valmentajaksi Sveitsissä 2000.


title: Marcel Koller

text: Tammikuussa 2002 Koller tuli Hans-Peter Zauggin seuraajaksi Grasshopper-Club Zürichin joukkueeseen ja luotsasi kasvattajaseuransa Sveitsin mestariksi 2003. Kausi 2003–04 alkoi Grasshoppersin kannalta kehnosti ja Koller erosi lokakuussa 2003 seuran hävittyä viidennen perättäisen ottelunsa. Viimeinen naula arkussa oli tappio Kollerin entiselle seuralle, FC Wilille.


title: Marcel Koller

text: Marraskuussa 2003 Koller siirtyi Saksan Bundesliigassa pelanneen 1. FC Kölnin päävalmentajaksi Friedhelm Funkelin saatua potkut. Koller ei onnistunut pelastamaan Kölniä putoamiselta 2. Bundesliigaan ja kesäskuussa 2004 sveitsiläinen sai lähteä.


title: Marcel Koller

text: Toukokuussa 2005 Koller palasi jälleen valmennustehtäviin vuoden tauon jälkeen. Sveitsiläinen seurasi Peter Neurureria 2. Bundesliigaan pudonneen VfL Bochumin päävalmentajana. Kollerin johdolla Bochum nousi välittömästi takaisin 1. Bundesliigaan varmistaen nousun jo viisi kierrosta ennen kauden loppua.


title: Marcel Koller

text: Kausi 2006–07 alkoi kehnosti ja moni vaati jo potkuja Kollerille. Seurajohto kuitenkin luotti sveitsiläiseen ja Kollerin sopimusta jatkettiin. Luottamus palkittiin ja Koller sai Bochumin parantamaan otteitaan kevätkaudella. Loistavat voitot arkkivihollisista Borussia Dortmundista (2–0) ja FC Schalkesta (2–1) antoivat joukkueelle itseluottamusta ja kreikkalaiskärki Theofanis Gekasin maaleilla Bochum sijoittui liigassa lopulta sijalle 8, mikä on seuran kolmanneksi paras sijoitus Bundesliigassa.


title: Marcel Koller

text: Kesällä 2007 Bochum menetti muutamia tärkeitä pelaajia, esimerkiksi maalipyssy Gekasin, suurempiin seuroihin. Kaudella 2007–08 tavoitteenan onkin varmistaa sarjapaikka hyvissä ajoin. Tavoite saavutettiin lopulta ja ailahtelevasti pelannut Bochum oli kauden jälkeen 12:s, 10 pistettä putoamisviivan yläpuolella.


title: Marcel Koller

text: Kausi 2009/10 alkoi Bochumin osalta varsin kehnosti ja Koller joutui fanien kritiikin kohteeksi. Pitkään Bochumia luotsannut sveitsiläinen sai lopulta potkut syyskuussa 2009. Seura oli voittanut vain yhden kauden kuudesta ensimmäisestä ottelustaan.


title: Marcel Koller

text: Lokakuussa 2011 ÖFB kertoi, että Koller on Itävallan maajoukkueen uusi päävalmentaja. Hän aloittaa tehtävässään marraskuun alussa 2011. Koller luotsasi Itävaltaa MM-karsinnoissa 2014. Itävalta taisteli jatkokarsintapaikasta Ruotsin maajoukkueen kanssa, mutta jäi lopulta kolmen pisteen päähän Ruotsin kakkossijasta eikä selvinnyt kisoihin. Karsintojen jälkeen Kollerin ympärillä alkoi mediapyöritys, kun 1. FC Nürnberg ja Sveitsin maajoukkue kiinnostuivat hänen palveluksistaan. Lopulta Koller päätyi allekirjoittamaan jatkosopimuksen Itävallan jalkapalloliiton kanssa ja hän luotsaa maajoukkuetta myös EM-karsinnoissa 2016.


title: Marcel Koller

text: EM-karsinnat sujuivat Kollerin suojateilta erinomaisesti. Itävalta napsi niukkoja, mutta tarvittavia voittoja pitkin karsintoja ja varmisti lopulta ensimmäisen karsimalla tulleen paikkansa EM-lopputurnaukseen murskaamalla kolmanneksi viimeisessä ottelussa Ruotsin 1–4. EM-lopputurnauksessa Itävalta saalisti ainoan pisteensä 0–0 tasapelillä Portugalia vastaan ja putosi lohkovaiheen jälkeen. Koller jatkoi Itävallan päävalmentajana , mutta menestys karsinnoissa jäi heikoksi. Neljä voittoa ei riittänyt karsintalohkon neljättä sijaa korkeammalle ja kisapaikka jäi haaveeksi. Karsintojen jälkeen Koller jätti tehtävänsä.


title: Marcel Koller

text: Elokuun alussa 2018 Kollerista tuli FC Baselin päävalmentaja.


title: Japanin Grand Prix 2004

text: Japanin Grand Prix 2004 oli Formula 1 -sarjan osakilpailu, joka ajettiin 10. lokakuuta 2004 Suzukan radalla Japanissa. Kilpailun voitti Ferrarilla ajanut Michael Schumacher, jolle voitto oli kauden kolmastoista. Toiseksi ajoi hänen pikkuveljensä Ralf Schumacher Williamsilla.


title: Brasilian Grand Prix 2004

text: Brasilian Grand Prix 2004 oli Formula 1 -sarjan osakilpailu, joka ajettiin 24. lokakuuta 2004 Interlagosin radalla Brasiliassa. Kilpailun voitti Williamsilla ajanut Juan Pablo Montoya, jolle voitto oli kauden ensimmäinen. Toiseksi ajoi McLaren-kuljettaja Kimi Räikkönen.


title: Brasilian Grand Prix 2004

text: Kilpailun jälkeen Williams ei kyennyt voittamaan kilpailua kahdeksaan vuoteen. Pastor Maldonado katkaisi putken kauden Espanjan Grand Prix'ssa.


title: Thomas Hora

text: Thomas Hora (25. tammikuuta 1914 Unkari – 30. lokakuuta 1995) oli unkarilaissyntyinen yhdysvaltalainen psykiatri, jota pidetään metafysiikkaa, psykologiaa ja hengellisyyttä yhdistelevän "metapsykiatrian" perustajana.


title: Thomas Hora

text: Hora valmistui lääketieteestä Budapestin yliopistosta vuonna 1942 ja Kaarlen yliopistosta vuonna 1945. Myöhemmin hän muutti Yhdysvaltoihin ja piti yksityisvastaanottoa New Yorkissa ja Bedfordissa. Vuonna 1958 hän sai Karen Horney -palkinnon psykoanalyysin edistämisestä.


title: Thomas Hora

text: Hora oli kuitenkin tyytymätön perinteiseen mielisairauksien hoitoon, ja etsi vaihtoehtoisia ratkaisuja psykologisille ja muille elämän ongelmille. Tämä johti hänet hengellisen kirjallisuuden pariin. Hän luki muun muassa zen-buddhalaisuuden, kristinuskon, taolaisuuden ja juutalaisuuden pyhiä kirjoja ja muuta kirjallisuutta, sekä filosofista kirjallisuutta, yhtä lailla eksistentialistista kuin klassista filosofiaa. Hän tapasi Carl Jungin, Alan Wattsin ja zen-mestareita. Jeesuksen opetuksista tuli keskeinen osa hänen metapsykiatriaansa. Horan ajattelun levittämistä ja hänen teostensa julkaisua on jatkanut PAGL (Peace, Assurance, Gratitude, and Love) Foundation.


title: Dan Fante

text: Dan Fante (19. helmikuuta 1944 Los Angeles, Kalifornia – 23. marraskuuta 2015 Los Angeles, Kalifornia) oli yhdysvaltalainen kirjailija ja runoilija. Fanten tyyliä on usein verrattu yhdysvaltalaiseen kirjailijaan Charles Bukowskiin. Hänen rankkaa kuvaustapaansa on kutsuttu ”soul fictioniksi”. Fanten romaanit ovat vahvasti omaelämäkerrallisia. Kirjoissa seikkailevat elämän runtelemat hahmot. Rankan kuvauksen vastapainona kirjoissa esiintyy paljon mustaa huumoria.


title: Dan Fante

text:
Fante syntyi ja kasvoi Los Angelesissa. Hänen isänsä oli kirjailija John Fante. Dan Fante keskeytti koulunsa parikymppisenä ja lähti tien päälle, päätyen lopulta kahdeksitoista vuodeksi New Yorkiin. Hän kokeili ennen kirjailijanuraansa monia erilaisia pätkätöitä ja työskenteli muun muassa ikkunanpesijänä, puhelinmyyjänä, yksityisetsivänä, huonekalumyyjänä sekä monissa muissa erilaisissa pienipalkkaisissa töissä. Dan Fante asui Los Angelesissa. Hän oli naimisissa ja yhden lapsen isä.
Fanten kirjoja on julkaissut Suomessa kustannusyhtiö Sammakko.


title: Puola olympialaisissa

text: Puola osallistui olympialaisiin ensimmäisen kerran Chamonix'n 1924 talviolympialaisissa. Siitä lähtien maa on osallistunut kaikkiin olympialaisiin lukuun ottamatta Los Angelesin 1984 kesäkisoja, joita se boikotoi. Ensimmäiset mitalinsa maa saavutti Pariisin 1924 kesäolympialaisissa ja ensimmäisen kultamitalinsa Amsterdamin 1928 kesäolympialaisissa. Kaikkiaan maa on saavuttanut 299 mitalia.


title: Puola olympialaisissa

text: Puola on saanut olympiamitaleja yli 20 urheilumuodossa. Eniten kultamitaleja maalla on yleisurheilusta ja nyrkkeilystä. Yksittäisistä urheilijoista eniten kultamitaleja ovat voittaneet kävelijä Robert Korzeniowski (4 kultaa) ja pikajuoksija Irena Szewińska (3 kultaa). Kahteen kultamitaliin ovat kesäolympialaisissa yltäneet yleisurheilijat Józef Szmidt (1960–1964) ja Tomasz Majewski (2008–2012), ampujat Józef Zapędzki (1968–1972) ja Renata Mauer (1996–2000), soutajat Robert Sycz ja Tomasz Kucharski (2000–2004), painonnostaja Waldemar Baszanowski (1964–1968), nyrkkeilijä Jerzy Kulej (1964–1968), miekkailija Witold Woyda (1972), judoka Waldemar Legień (1988–1992), painija Andrzej Wroński (1988–1996) sekä nykyaikainen viisiottelija Arkadiusz Skrzypaszek (1992). Maan ensimmäinen olympiavoittaja oli kiekonheiton Amsterdamissa 1928 voittanut Halina Konopacka.


title: Puola olympialaisissa

text: Talviolympialaisissa Puola on saavuttanut 20 mitalia, joista kuusi on peräisin Vancouverin 2010 kisoista ja toiset kuusi Sotšista 2014. Justyna Kowalczyk voitti 30 kilometrin hiihdon Vancouverissa 2010 ja 10 kilometrin hiihdon Sotšissa 2014. Mäkihyppääjä Kamil Stoch voitti kaksi henkilökohtaista kultamitalia Sotšissa 2014. Lisäksi talviolympialaisissa kultamitaleille ovat yltäneet mäkihypyn Sapporossa 1972 voittanut Wojciech Fortuna ja 1 500 metrin pikaluistelun Sotšissa voittanut Zbigniew Bródka.


title: Giaginskaja

text: Giaginskaja (adygeiaksi Джэджэ "Jeje", venäjäksi Гиагинская) on Giaginskajan piirin keskuskylä Adygeiassa, Venäjällä. Kylästä on Maikopiin 35 km. Kylän väkiluku oli vuonna 2002 15 160, mikä on miltei puolet piirin väkiluvusta, ja kylä onkin piirin suurin asutuskeskus. Kylästä löytyy rautatieasema ja paikallismuseo.


title: Ikuinen kalenteri

text:
Laskennallisesti viikonpäivä voidaan määrittää Zellerin säännön avulla. Se voidaan myös määrittää seuraavien taulukoiden avulla. Näitä taulukoita voidaan käyttää sekä juliaanisen että gregoriaanisen kalenterin mukaisiin päivämääriin.
Sovellettaessa niitä historiallisten tapahtumien päivämääriin on kuitenkin otettava huomioon, että siirtyminen juliaanisesta kalenterista
gregoriaaniseen on tapahtunut eri maissa eri aikaan. Katolisissa maissa uusi ajanlasku otettiin paavin määräyksestä käyttöön vuonna 1582,
jolloin keskiviikon 4. lokakuuta jälkeen tuli suoraan torstai 15. lokakuuta. Mutta esimerkiksi Isossa-Britanniassa ja sen tuolloisissa siirtomaissa, myös
nykyisten Yhdysvaltojen alueella, siirtyminen tapahtui vasta 1752, jolloin syyskuun 2. päivän jälkeen tuli suoraan 14. syyskuuta.
Sen jälkeen esimerkkiä seurasi pian Ruotsi ja siihen vielä tuolloin kuulunut Suomi, joissa siirtyminen tapahtui 1753; silloin helmikuun 17. päivän jälkeen tuli suoraan 1. maaliskuuta.
Venäjällä tämä tapahtui vasta 1918, jolloin tammikuun 31. päivän jälkeen tuli suoraan 14. helmikuuta. Vaikka kalenteriuudistuksessa hypättiin 10–13 päivämäärän yli, ei kuitenkaan hypätty viikonpäivien yli vaan ne
seurasivat toisiaan silloinkin normaalissa järjestyksessä.


title: Ikuinen kalenteri

text: Ensin katsotaan vuosisatataulukosta, mikä luku siellä vastaa kyseistä vuosisataa. Tällöin on otettava huomioon edellä olevan mukaan, oliko kyseessä juliaaninen vai gregoriaaninen kalenteri.